Mukana Wavyuma Vilimo
© 2014 Watch Tower Bible and Tract Society of Pennsylvania
Londezezenunga Lufwelelo lwaMose
LIFWO 3 • MYASO: 33, 133
Kutala Mweji Kumonanga “Uze Vahona Kumona” Tahi?
LIFWO 8 • MYASO: 81, 132
Kakweshi Mutu Mwahasa Kuzachila vaMyata Vavaliko
LIFWO 17 • MYASO: 62, 106
Pwenunga Vakumika—Yehova Ikiye Muka-Kumikafwa
LIFWO 22 • MYASO: 22, 95
Kutala Mweji Kusakwililanga Yehova Hakumizakama Tahi?
LIFWO 27 • MYASO: 69, 120
▪ Londezezenunga Lufwelelo lwaMose
▪ Kutala Mweji Kumonanga “Uze Vahona Kumona” Tahi?
Lufwelelo lwalingishile Mose amone vyuma vyakulutwe vize kamwene namesoko. Vihande vino navishimutwila omu tunahase kusolola lufwelelo ngana muze alingile Mose ‘nakutwalaho lika kuzama mbe kwijiva nge tuli nakumona Uze vahona kumona.’—Hepe. 11:27.
▪ Kakweshi Mutu Mwahasa Kuzachila vaMyata Vavaliko
▪ Pwenunga Vakumika—Yehova Ikiye Muka-Kumikafwa
Vatu vavavulu muno mukaye veji kuyanga kumafuchi eka nakutonda milimo. Vavavulu veji kusezanga vaka-mahyavo navana vavo. Vihande vino navilumbununa omu Yehova asaka mitwe yajitanga vazakamenga jitanga javo nomu eji kuvakafwanga vatesamo milimo kana.
▪ Kutala Mweji Kusakwililanga Yehova Hakumizakama Tahi?
Mbimbiliya yamba ngwayo, “meso aYehova ali kwosena.” Kutala twatela kulizakaminanga ngwetu Kalunga eji kututalanga kaha mangana amone nge tuli nakuhokola jishimbi jenyi tahi? (Vishi. 15:3) Muchihande chino, natushimutwila jijila jitanu jize najitukafwa tunganyale kujila yize eji kutuzakaminangamo Yehova.
13 Mulimo Washimbu Yosena—Unangulingisa Nguzate Milimo Yayivulu
LIPAPILO LYAHELU: Munganda yaIstanbul, ndumbwetu ali muchitanda chenyi chakutewila jikambu. Ali nakwambulila mutu kuzachisa mbuloshuwa yakwamba ngwavo, Mujimbu Wamwaza
75,627,384
2,312
1,632
Chinjiho umwe ali navatu 32,711 vakwambulila hakuvesekesa kukuvula chavatu vamulifuchi kana
Kufuma mu 2004 nambala yavapayiniya vashimbu yosena muTurkey yinatohwelako najipaseti 165
“Mwomwo yalufwelelo, omu alingile Mose hanakulu lyehi, akanyine kumuvulukanga ngwavo mwana wamwanaFwalo wapwevo.”—HEPE. 11:24.
1, 2. (a) Vyuma muka asakwile kulinga Mose omu apwile namyaka 40? (Talenu muvwimbimbi wakulivanga.) (b) Mwomwo ika Mose asakwile kuyanjila hamwe navatu jaKalunga?
MOSE ejivile ngwenyi kulutwe mwakayoya muuhando muEjipitu. Amwene jizuvo jamwaza jajinene jauhando. Vamulelele munganda, kaha nawa “vamunangwile mwayile mangana avaEjipitu osena.” Vamunangwile nawa vyakufundafunda, navyuma vyamumelu, namakumi, nasayasi navyuma vyeka. (Vili. 7:22) Chapwile chachashi kuli ikiye kupwa naluheto, naulemu nakutokwa chize vatu vavavulu vamuEjipitu kavahashile kupwa nachoko.
2 Chamokomoko nakutokwa apwile nacho, oloze omu ahetele myaka yakusemuka 40, Mose asakwile kulinga vyuma vize Fwalo natanga yenyi vahonene kutachikiza kanawa. Asakwile chiyoyelo chakuyanda chize kala kaEjipitu akanyinenga kupwa nacho. Chiyoyelo kana shina chakupwa ndungo. Mwomwo ika? Mwomwo Mose apwile nalufwelelo. (Tangenu WavaHepeleu 11:24-26.) Lufwelelo lwalingishile Mose atwaleho lika kuzama kwijiva nge ali nakumona Yehova. Afwelelele muli “Uze vahona kumona,” Yehova, namujishiko jenyi.—Hepe. 11:27.
3. Vihula muka vitatu navakumbulula muchihande chino?
3 Nayetu nawa twatela kupwa nalufwelelo luze nalutulingisa tuzame mbe kwijiva nge tunakumona Yehova nakuhona kufwila vyuma vyakukaye. Twatela kupwa ‘tuvatu valufwelelo.’ (Hepe. 10:38, 39) Hakusaka tuzamise lufwelelo lwetu, tukekesenu vyuma vasoneka hamukanda WavaHepeleu 11:24-26 vyakupandama kuli Mose. Omu natukekesa chisoneka kana, twatela kukumbulula vihula vino: Uno lufwelelo lwakafwile ngachilihi Mose akane kufwila vyuma vyakumujimba? Uno omu vamutolekele, lufwelelo lwamukafwile ngachilihi amone milimo apwile nakuzachila Yehova kupwa yayilemu? Kaha mwomwo ika Mose “ashishikile chikuma hafweto yize mwakatambula”?
4. Uno Mose atachikijile ika kutalisa ‘kukulivwisa kuwaha viseke vyashili’?
4 Hakupwa nalufwelelo, Mose atachikijile ngwenyi “kulivwisa kuwaha viseke vyashili” chapwile kaha chatando yayindende. Veka vamwene vyuma mujila yeka? Mwomwo ika? Mwomwo vamwene omu lifuchi lyaEjipitu lyejile nakupwa chiyulo changolo chakaye numba tuhu mwazalile navaka-kulemesa makombelo nakupanda. Oloze vatu jaYehova vapwile nakuyanda muundungo. Chipwe ngocho, Mose atachikijile ngwenyi Kalunga mwakalumuna vyuma. Numba tuhu vatu vaze vafwililile vyuma vyakumujimba vapwile nakufukila, oloze Mose afwelelele ngwenyi vatu vavapi navakavanongesa. Ngocho, chamulingishile ahone “kulivwisa kuwaha viseke vyashili hatando yayindende.”
5. Vyuma muka navitukafwa tukane “kulivwisa kuwaha viseke vyashili hatando yayindende”?
5 Munahase kukana ngachilihi ‘kulivwisa kuwaha viseke vyashili vyakatando kakandende’? Tachikizenu ngwenu kuwaha chatwama hakulinga shili chapwa chakatando kakandende kaha. Lufwelelo nalumikafwa mumone ngwenu “kaye kali nakuhita hamwe nakufwila chako.” (Yowa. 1, 2:15-17) Shinganyekenu havyuma navikasoloka kuli vaka-shili vaze kaveshi kupihilila nakwalumukako. Vatu kana vali ‘hasenena kaha navakavalindumuna nakuvanongesa.’ (Samu 73:18, 19) Nge muli mucheseko chakusaka kulinga shili, kaha lihulisenu ngwenu, ‘Nguli nakusaka ngukayoye ngachilihi kulutwe?’
6. (a) Mwomwo ika Mose akanyinyine “kumuvulukanga ngwavo mwana wamwanaFwalo wapwevo”? (b) Mwomwo ika namwambila ngwenu Mose asakwile kulinga vyuma vyamwaza?
6 Lufwelelo lwaMose lwamukafwile asakule kanawa vyakulinga mukuyoya chenyi. Mbimbiliya ngwayo: “Mwomwo yalufwelelo, omu alingile Mose hanakulu lyehi, akanyine kumuvulukanga ngwavo mwana wamwanaFwalo wapwevo.” (Hepe. 11:24) Mose kashinganyekele ngwenyi nahase kuzachila Kalunga oku ali munganda nakuzachisa luheto nangolo apwile najo nakukafwa vandumbwenyi vaIsaleleko. Oloze Mose afwililile kuzanga Yehova namuchima wenyi wosena, namwono wenyi wosena, nangolo jenyi josena. (Lushi. 6:5) Vyuma asakwile Mose kavyamulingishile aliveyeko, mwomwo vikumba vyavivulu vyamuEjipitu vavimbachile kuli vaIsalele. (Kulo. 12:35, 36) Fwalo vamwinyishile nakumujiha. (Samu 136:15) Nyi ngachilihi Mose? Ikiye kavamujihileko oloze vamuzachishile kuli Kalunga mangana atwaminyine nakukinga muyachi waIsalele. Chiyoyelo chenyi chafukilile.
7. (a) Kweseka namukanda waMateu 6:19-21, mwomwo ika twatela kuliwahishila kuyoya chahaya myaka yosena kulutwe? (b) Hanenu chakutalilaho chize chasolola chihandwa chatwama hakulilunjikila luheto lwakumujimba nelu lwakushipilitu?
7 Nge uchili ungamba yaYehova wamukweze, kaha lufwelelo nalukukafwa ngachilihi hakusakula milimo yakuzata? Shinganyeka vyuma mukalinga kulutwe? Pwenu nalufwelelo mujishiko jaKalunga nakukapwa nakuyoya chahaya myaka yosena kulutwe keshi kuyoya chakatando kakandendeko. (Tangenu Mateu 6:19-21.) Chakutalilaho, Sophie uze apwile nauhashi wakukina asakwile kanawa vyakulinga. Jikapani jatala hakukina muUnited States jamufwelelesele nge navamutangisa nakumwingisa hamilimo. Ambile ngwenyi: “Ngwevwile kuwaha hakungutohwesa. Ngwalivwile kupwa wamulemu kuhambakana vakwetu. Oloze kangwapwile nguwakuwahililako.” Likumbi limwe Sophie atalile vindiyo yakwamba ngwavo Young People Ask—What Will I Do With My Life? Kaha ambile ngwenyi: “Numba tuhu kaye kangulingishile ngufukile mukuyoya, nakungutohwesa kuli vatu, oloze kakangukafwile nguzachile Yehova namuchima wami wosenako.” Ngocho alombele chikuma kuli Yehova kaha alitwaminyinyine mulimo wakukina. Uno eji kwivwanga ngachilihi hakulitwamina mulimo wenyi? Ambile ngwenyi: “Kangweshi kuliveyako. Makumbi ano ngwapwa nguwakuwahilila chikuma mukuyoya chami. Ngweji kuzatanga mulimo waupayiniya hamwe kaha nalunga lyami. Katwaya fumako kaha nawa katweshi naluhetoko. Oloze twatwama naYehova, navilongesa vyaMbimbiliya, navyuma vyakushipilitu vize twalitomena kulinga. Kangwaliveya numba hahandendeko.”
8. Jindongi muka jamuMbimbiliya jize najikafwa vaka-Kulishitu vavakweze kusakula vyakulinga mukuyoya chavo?
8 Yehova ejiva kanawa vyuma twasaka. Mose ambile ngwenyi: “Yehova Kalunga kenu ali nakumilomba ika? Shina kumwivwanga Yehova Kalunga kenu woma, kutambukanga mujijila jenyi josena, nakumuzanganga, nakuzachilanga Yehova Kalunga kenu namichima yenu yosena namyono yenu yosena, kulamanga jishimbi jaYehova, navilika vyenyi, evi nguli nakumilweza likumbi lyalelo mangana mumonenga kuwaha.” (Lushi. 10:12, 13) Omu muchili muvakweze, sakulenu milimo yize nayimilingisa muzange Yehova nakumuzachila “namichima yenu yosena, namyono yenu yosena.” Mwatela kumona ngwenu kusakula milimo kana nachimilingisa “mumonenga kuwaha.”
9. Lumbununenu vyuma vyalingishile Mose achiwane kupwa chachikalu kuzata mulimo vamuhanyine.
9 Mose “amwene kutoleka chakutoleka Kulishitu ngwenyi hiluheto lwakuhambakana vikumba vyamuEjipitu.” (Hepe. 11:26) Muchisoneka chino, Mose vanamuvuluka ngwavo “Kulishitu” chipwe ngwetu “uze vawavisa.” Kulumbununa nge vamusakwile kuli Yehova mangana atwaminyine vana vaIsalele kufuma muEjipitu. Mose ejivile ngwenyi kuzata mulimo kana nachipwa chachikalu, kaha nawa ‘navamutoleka.’ KaIsalele umwe ahanjikile nakumufwefulula ngwenyi: “Iyaze nakulingisove kupwa umwangana wetu, umuka-kutuyula?” (Kulo. 2:13, 14) Kaha kutwala muze Mose ahulishile Yehova ngwenyi: “Fwalo mwangwivwilila ngachilihi?” (Kulo. 6:12) Hakusaka omike nge vanamufumbukila, Mose alombele kuli Yehova mangana amukafwe ahone kwivwa woma nakuhona kulizakamina. Uno Yehova akafwile ngachilihi Mose atesemo mulimo wenyi waukalu?
10. Uno Yehova akafwile ngachilihi Mose atesemo mulimo wenyi?
10 Chakulivanga, Yehova afwelelesele Mose ngwenyi: “Nangupwanga nayove hamwe.” (Kulo. 3:12) Chamuchivali, Yehova alwezele Mose mulyalumbunukila lijina lyaYehova. Amulweze ngwenyi: “Ngwapwa Mungwapwa.”* (Kulo. 3:14) Chamuchitatu, ahanyine Mose ngolo jakulinga vinjikizo vyakukomwesa jize jasolwele nge vamutumine kuli Kalunga. (Kulo. 4:2-5) Chamuchiwana, Yehova asakwile Alone apwenga muka-kuhanjikilako Mose nakumukafwa atesemo mulimo vamuhanyine. (Kulo. 4:14-16) Omu apwile kwakamwihi nakufwa, Mose afwelelele chikupu ngwenyi Yehova eji kukafwanga vangamba jenyi vatesemo kala mulimo mwavahana. Mose afwelelele chikupu muli Yehova nakulweza Yoshuwa ngwenyi: “Yehova, Ikiye Uze mwatwaminangako kumeso ove, Ikiye mwapwanga nayove, keshi kukakumbilako, chipwe kukuseza. Kanda ukevwa womako, chipwe kuhomba.”—Lushi. 31:8.
11. Mwomwo ika Mose amwene mulimo vamuhanyine kupwa waulemu?
11 Mwomwo yakumukafwa kuli Yehova, Mose amwene mulimo waukalu vamuhanyine kupwa waulemu kuhambakana “vikumba vyamuEjipitu.” Kakweshi chuma chachilemu kuhambakana kuzachila Kalunga Wangolo Josenako. Kumusakula kuli Yehova mangana atwaminyine vaIsalele chapwile chachilemu chikuma kuhambakana kupwa mwana mwangana muEjipitu. Mose vamukiswile mwomwo yakupwa namuchima wamwaza. Atungile usepa wakukola naYehova, uze amuhanyine ‘ngolo jajinene’ jakutwaminyina vaIsalele muLifuchi lyaLushiko.—Lushi. 34:10-12.
12. Milimo muka yayilemu atuhana Yehova?
12 Nayetu vatuhana mulimo kuli Yehova. Yehova natuhane mulimo wakwambulula mujimbu wamwaza ngana muze alingile kaposetolo Paulu navakwavo veka. (Tangenu WaChimoteu 1, 1:12-14.) Tuvosena tukwechi kutokwa chakwambulula mujimbu wamwaza. (Mateu 24:14; 28:19, 20) Vandumbwetu vamwe vapwa vaka-kwambulula vashimbu yosena. Vandumbwetu vamalunga vakuhya vakumbapachisa veji kuvatongolanga vazate mwavaka-kuzachila muliuka kaha veka vakulwane muchikungulwilo mangana vazachile vandumbwavo. Oloze vausoko wenu vaze kavapwa vinjihoko, navatu veka vanahase kulelesa milimo muli nakuzata, chipwe vene kumitoleka hakulisuula chenu kuzachila Yehova. (Mateu 10:34-37) Kumitoleka chinahase kumilingisa muputuke kushinganyeka nge kulisuula chenu chamokomoko chipwe kamweshi kuhasa kutesamo mulimo wenuko. Nge chuma kana chinamisolokela, kaha lufwelelo nalumikafwa ngachilihi mutwalilileho lika kuzata milimo yenu?
13. Uno Yehova eji kutukafwanga ngachilihi mangana tutesemo milimo yetu yakushipilitu?
13 Lombenu kuli Yehova nakufwelela ngwenu mwamikafwa. Mulwezenu vyuma vinakumivwisa woma nakulizakamina chenu. Anukenu ngwenu Yehova mwamikafwa mufukile hakuzata mulimo wenyi mwomwo ikiye amihanawo. Mujila muka? Mujila yoyimwe yize akafwililemo Mose. Chakavanga, Yehova amifwelelesa ngwenyi: “Nangukukakikanga, chamwenemwene nangukukafwanga, chamwenemwene nangukukwachisanga nalivoko lyakwoloka chami lyachilyo.” (Isa. 41:10) Chamuchivali, amifwelelesa ngwenyi jishiko jenyi jeji kutesangamo hakwamba ngwenyi: “Chamwenemwene ngunahanjika, nangukachisolola nawa, ngunajinyi, kaha nawa nangukachilinga.” (Isa. 46:11) Chamuchitatu, Yehova eji kumihananga “ngolo jakuhambakana jize javatu” mangana mutesemo mulimo wenu. (Koli. 2, 4:7) Chamuchiwana, hakusaka mutwalilileho lika kuzata mulimo wenu, Setu uze atuzakama amihana wanawakwetu wamukaye kosena wavatu vaze valemesa Kalunga wamuchano vaze veji ‘kulikolezezanga navakwavo, nakulitunga nawa navakwavo.’ (Teso. 1, 5:11) Omu Yehova mwamikafwa mutesemo mulimo wenu, lufwelelo lwenu muli ikiye naluzama. Kaha namumona milimo muli nakumuzachila kupwa yayilemu kuhambakana kala luheto lwahano hamavu.
14. Mwomwo ika Mose afwelelele ngwenyi mwakatambula fweto?
14 Mose “ashishikile chikuma hafweto yize mwakatambula.” (Hepe. 11:26) Numba tuhu kwapwile mijimbu yayivulu yakulutwe yize Mose katachikijile kanawako, oloze vyuma vyavindende vize ejivile vyamukafwile asakule kanawa vyakulinga. Ngana mwakakuluka yenyi Apalahama, Mose afwelelele chikupu ngwenyi Yehova nahase kukasangula vafu. (Luka 20:37, 38; Hepe. 11:17-19) Kufwelela mujishiko jaKalunga chakafwile Mose atachikize ngwenyi myaka 40 yize apwile nakuchinwojoka, namyaka 40 yize apwile mupambo kayayile muwoyako. Numba tuhu kapwile namashina namasongo kutalisa kuvyuma ajina kukatesamo Kalungako, oloze lufwelelo lwenyi lwamulingishile amone fweto mwakatambula kulutwe.
15, 16. (a) Mwomwo ika twatela kushishika hafweto yize natukatambula? (b) Vyuma muka vyamwaza muli nakutalilila kukalivwisa kuwaha muchiyulo chaWangana waKalunga?
15 Kutala mweji ‘kushishika hafweto yize namukatambula’ tahi? Ngana mwaMose, nayetu nawa katwejiva kanawa mujila yize najikatesamo jishiko jaKalungako. Chakutalilaho, ‘katwatachikiza oho nalukejila lwola vatongola’ lwamalwa amaneneko. (Mako 13:32, 33) Oloze twejiva vyavivulu kupandama kupalachise yakulutwe kuhambakana Mose. Yehova atulweza vyuma vyavivulu kutalisa kuchiyoyelo chamupalachise muWangana wenyi chize tunahase “kushishika chikuma,” kulumbununa nge tunahase kumwena chimweza muvishinganyeka vyetu omu nakakapwa kaye kakahya. Nge natulinga ngocho, kaha nachitulingisa tutondetonde chatete Wangana Kalunga. Mujila muka? Achitalenu chakutalilaho chino: Kutala munahase kulanda zuvo nge kamwatachikijile kanawa omu yili nakusolokako tahi? Nduma. Chochimwe nayetu nawa katweshi kuhasa kuzachisa kuyoya chetu hakufwila vyuma vize kavyeshi kukatunehela nganyoko. Lufwelelo lwetu lwatela kutulingisa tumone omu nachikapwa kuyoya muWangana waKalunga.
16 Hakusaka mumone omu naukapwa Wangana waKalunga, ‘shishikenu’ chipwe ngwetu shinganyekenu omu nachikapwa chiyoyelo chenu mupalachise. Chakutalilaho, nge namulinangula chiyoyelo chavatu vaze vasoneka muMbimbiliya vaze vapwileko shimbu kanda kupwenga vaka-Kulishitu, shinganyekenu havyuma munahase kukavahulisa omu navakasanguka. Achishinganyekenu havyuma navakamihulisa kupandama kuchiyoyelo chenu chamumakumbi akukuminyina. Achishinganyekenu ocho kuwaha namukevwa omu namukaliwana navakakuluka jenu vaze vafwile lyehi kunyima nakuvanangula vyuma vize avalingila Kalunga. Achishinganyekenu ocho kuwaha namukevwa omu namukalinangula vyatunyama vavavulu vamuchipapa nomu namukavamona vanatwame mukuunda hano hamavu. Achishinganyekenu omu namukapandamanga chikuma kuli Yehova mwomwo yakukupuka mwosena.
17. Uno kushinganyeka hafweto yakulutwe yize katwamonako nachitukafwa ngachilihi makumbi ano?
17 Kushinganyeka havyuma vize mwakatulingila Yehova kulutwe, nachitukafwa tupwenga lika vakuwahilila nakusakula kanawa vyakulinga vize navitulingisa tukayoye haya myaka yosena. Paulu asonekelele vaka-Kulishitu vawavisa ngwenyi: “Oloze kachi nge tuli nakutalilila ocho chichili kanda tumone, kaha natutwalaho lika kuchivandamina chikuma nalukakachila.” (Loma 8:25) Awa mazu atalisa nakuli vaka-Kulishitu vosena vaze vakwechi lutalililo lwakukayoya haya myaka yosena. Numba tuhu kanda tutambule fweto yetu, oloze tukwechi lufwelelo lwakukola luze lweji kutulingisanga tuvandamine ‘fweto yize natukatambula’ kulutwe. Ngana mwaMose, nayetu katweshi kumona myaka tunazachila Yehova ngwetu yinayi muwoyako. Oloze twafwelela chikupu ngwetu ‘vyuma twamona vyapwa vyatando yayindende kaha, oloze vyuma vize twahona kumona vyapwa vyahaya myaka yosena.’—Tangenu Wavaka-Kolinde 2, 4:16-18.
18, 19. (a) Mwomwo ika chapwila chachilemu kuzata nangolo mangana tutwaleho lika kulama lufwelelo lwetu? (b) Vyuma muka natushimutwila muchihande chinakavangizaho?
18 Lufwelelo lweji kutukafwa tumone “unjiho wakusolola hatoma vyuma vivene vize katwamweneko.” (Hepe. 11:1) Mutu afwila vyuma vyakumujimba kamona kuzachila Yehova kupwa chachilemuko. Vatu vakufwana ngana vamona vyuma vyakushipilitu kupwa “uleya.” (Koli. 1, 2:14) Oloze etu twafwila kukayoya haya myaka yosena nakukamona omu navakasangula vafu, vyuma vize kavashinganyeka vaka-kayeko. Ngana muze vaka-kulinangula mangana autu vamumakumbi aPaulu vamuvulukile ngwavo “muka-kundengula” uze katachikiza vyuma eji kuhanjikangako, navatu vavavulu makumbi ano vashinganyeka ngwavo vyuma twatalilila vize tweji kuvambulilanga vyapwa vyamokomoko.—Vili. 17:18.
19 Hakuwana nge vatujingilika kuvatu vaze kavatwama nalufweleloko, twatela kuzata nangolo numba tuhase kulama lufwelelo lwetu. Lembelelenu Yehova mangana ‘lufwelelo lwenu luzeneke kukuma.’ (Luka 22:32) Ngana mwaMose, mwatela kutachikiza vyuma vyeji kufumanga hakuvulumuna shili, nakutachikiza nganyo yatwama hakuzachila Yehova, nakupwa nalufwelelo lwakukayoya haya myaka yosena. Kutala evi vikiko kaha natulinangula kumujimbu waMose tahi? Nduma. Muchihande chinakavangizaho, natushimutwila omu lufwelelo lwakafwile Mose amone “Uze vahona kumona.”—Hepe. 11:27.
^ par. 10 Muka-kulinangula Mbimbiliya umwe alumbunwine mazu atwama hamukanda waKulovoka 3:14 ngwenyi, kakweshi chuma nachihasa kuhonesa Yehova kulinga mwaya muchima wenyiko. Kaha asonekele ngwenyi: “Eli lijina [lyaYehova] lyapwile chihela chavaIsalele chakuswama.” Lijina kana lyavalingishile vapwenga nalufwelelo nakuvavendejeka omu vapwile muukalu.
“Atwalileho lika nakuzama mbe kwijiva nge ali nakumona Uze vahona kumona.”—HEPE. 11:27.
1, 2. (a) Lumbununenu ovyo vyalingishile Mose apwenga muponde. (Talenu muvwimbimbi wakulivanga.) (b) Mwomwo ika Mose ahonene kwivwa woma omu mwangana apihililile?
FWALO apwile muka-kuyula wamulemu kaha vaka-Ejipitu vamulemeselenga nge hikalunga kavo. Mukanda vavuluka ngwavo When Egypt Ruled the East wahanjika ngwawo, vaEjipitu vamwene mwangana Fwalo kupwa mutu uze apwile “namangana nangolo” kuhambakana vyuma vyahamavu vyakutanga vyosena. Hakuwana nge Fwalo asakile vaEjipitu vamwivwe woma, ngocho avwalilenga muchama uze vatungile nge fwiji uze anakusaka kusumana. Echi chapwile chinjikizo chakusolola nge mwangana nalizange kunongesa vaka-kole jenyi. Achishinganyekenu omu Mose evwile hakumulweza kuli Yehova ngwenyi: “Nangukutuma kuli Fwalo, mangana ukalovole vatu jami vana vaIsalele muEjipitu.”—Kulo. 3:10.
2 Mose ayile kuEjipitu nakulweza Fwalo mujimbu wafumine kuli Kalunga. Kaha Fwalo apihililile chikuma. Hakukumisa kuzangamisa Ejipitu navipupu 9, Fwalo alwezele Mose ngwenyi: “Kanda ukatala cheka meso amiko. Mwomwo halikumbi lize naukamona meso ami, naukafwa.” (Kulo. 10:28) Shimbu kanda Mose afume kuli Fwalo, apolofwetele ngwenyi mwana mwangana watwatwa mwafwa. (Kulo. 11:4-8) Kufumaho Mose alwezele jitanga javaIsalele vajihe pembe chipwe mwana mukoko uze apwile wamulemu kuli kalunga kavaEjipitu Ra nakusapwila manyinga havipamba vyavikolo vyavo. (Kulo. 12:5-7) Uno Fwalo alingile ngachilihi? Mose kevwile womako. Mwomwo ika? Hakupwa nalufwelelo, Mose ononokele Yehova, “kevwile woma wautenu wamwanganako, mwomwo atwalileho lika nakuzama mbe kwijiva nge ali nakumona Uze vahona kumona.”—Tangenu WavaHepeleu 11:27, 28.
3. Vihula muka natushimutwila kutalisa kuli Mose hakufwelela muli “Uze vahona kumona”?
3 Kutala lufwelelo lwenu lwapwa lwakukola kwijiva nge ‘munamono Kalunga’ tahi? (Mateu 5:8) Hakusaka tuzamise lufwelelo lwetu mangana tumone “Uze vahona kumona,” tushimutwilenu hachakutalilaho chaMose. Uno kufwelela muli Yehova chamukafwile ngachilihi ahone kwivwa vatu woma? Mujila muka Mose afwelelele mujishiko jaKalunga? Uno kumona “Uze vahona kumona” chazamishile ngachilihi lufwelelo lwaMose navatu jenyi omu vapwile muukalu?
4. Vaze vazenekele lufwelelo vashinganyekele ika omu Mose ayile kuli mwangana Fwalo?
4 Vaze vazenekele lufwelelo vashinganyekele ngwavo Mose kapwile nangolo jakulyesekesa namwangana wangolo Fwaloko. Chiyoyelo chaMose chapwile muponde kuli mwangana Fwalo. Mose ahulishile Yehova ngwenyi: “Ami yamiyaze numba nguye kuli Fwalo, ngukalovole vana vaIsalele muEjipitu?” (Kulo. 3:11) Myaka kafwe 40 kunyima, Mose achinyine muEjipitu nakuya kulifuchi lyeka nakuswama. Atela alihulishile ngwenyi, ‘Kutala nachipwa chamwaza kukinduluka cheka kuEjipitu nakusangumuna matoto amwangana tahi?’
5, 6. Vyuma muka vyakafwile Mose evwenga Yehova woma muchishishisa chakwivwa woma Fwalo?
5 Kalunga anangwile Mose chishina chachilemu shimbu kanda ayenga kuEjipitu. Kufumaho, Mose asonekele chishina kanechi mumukanda waYopa ngwenyi: “Kumwivwa Mwata woma akiko mangana.” (Yopa 28:28) Hakusaka kukafwa Mose amwivwe woma nakupwa namangana, Yehova Kalunga Wangolo Josena alyesekesele kuvatu. Ahulishile ngwenyi: “Iyaze natenge kanwa kamutu? Iyaze ou mwalingisa mutu kupwa kamama chipwe wakujika matwitwi, chipwe wakutona chipwe kapuputa? Yami Yehova, nyi?”—Kulo. 4:11.
6 Vyuma muka alinangwileho? Mose katelele kwivwa womako mwomwo vamutumine kuli Yehova. Kalunga ahanyine Mose ngolo jakulweza Fwalo vyuma amutumine. Fwalo kapwile nangolo jakulyesekesa hamwe naYehovako. Elu keshi lukiko lwapwile lwola lwatete vangamba jaKalunga kupwa muponde mulifuchi lyaEjipituko. Pamo Mose ashinganyekele omu Yehova akingile Apalahama, naYosefwe nomu Mose vamukingile kuli vaFwalo vakunyima. (Kupu. 12:17-19; 41:14, 39-41; Kulo. 1:22–2:10) Hakuwana nge Mose amwene “Uze vahona kumona,” ngocho omikile nakuya kuli Fwalo nakumulweza mazu osena aze Yehova amulwezele.
7. Uno kupwa nalufwelelo muli Yehova chakafwile ngachilihi ndumbwetu umwe wapwevo?
7 Kufwelela muli Yehova chakafwile ndumbwetu wapwevo walijina lyaElla ahone kwivwa vatu woma. Mu 1949, Ella vamukashile mulifuchi lyaEstonia kuli KGB, vamuzulile nakumusaula kuli tupokola vavakweze. Ambile ngwenyi: “Ngwasaukile. Oloze hanyina yakulomba kuli Yehova ngwaunjile muchima.” Kufumaho, Ella vamuhakile mukapete kamilima hamakumbi atatu. Ambile ngwenyi: “Tupokola vahanjikile ngwavo ‘natulinga mweshomwo tunasakila mangana lijina lyaYehova vahone kulyanukanga muEstonia. Natukutwala kuchilombo chamaswalale, kaha vakwenu navaya mukamenga kuSiberia.’ Vangutolekele ngwavo, ‘Uno Yehova ou weji kuzachilanga ali kulihi?’” Uno Ella evwile vatu woma tahi nyi afwelelele muli Yehova? Omu vamuhulishile, ahanjikile chakuzeneka woma nakulweza vaze vapwile nakumutoleka ngwenyi: “Ngunashinganyeka chikuma hachihande kanechi, kaha chinawahe ngutwame mukamenga oku nguli lika nakulama usoko wami naKalunga kuhambakana vangufumise mukamenga nakujimbalisa usoko wami naKalunga.” Ella amwene Yehova kupwa nge mutu uze nemana kwakamwihi naikiye. Lufwelelo lwamulingishile alame kulonga chenyi kuli Yehova.
8, 9. (a) Chuma muka nachitukafwa tuhone kwivwa vatu woma? (b) Mwatela kupendamina hali iya nge muli nakwivwa vatu woma?
8 Kupwa nalufwelelo muli Yehova nachimikafwa muhone kwivwa vatu woma. Nge vaka-kuyula navasaka kumihonesa kulemesa Kalunga, chinahase kusoloka nge kuyoya chenu chili muponde. Munahase pamo kukakasana numba nge nachipwa chamwaza kutwalaho lika kuzachila Yehova nakwivwisa kupihya vaka-kuyula. Anukenu ngwenu: Chuma nachitukafwa tuhone kwivwa vatu woma shina kufwelela muli Kalunga. (Tangenu Vishimo 29:25.) Yehova ahulishile ngwenyi: “Enu yenu veya numba mumwivwe woma mutu ou mwakafwa, mwanamutu ou navakalingisa kupwa nge mwila?”—Isa. 51:12, 13.
9 Pendaminenu chikuma hali Senu wangolo josena. Eji kumonanga vosena vaze veji kumonanga makava hakuvayanjisa, kaha eji kuvevwilanga keke nakuvakafwa. (Kulo. 3:7-10) Nge muli nakuhakwila vyuma mwafwelela kuli vaze vali nangolo jakuyula, Mbimbiliya ngwayo: “Kanda namukalizakamina mwakuhanjikila chipwe vyuma namukahanjikako, mwomwo vyuma namukahanjika navakamihanavyo haola vene yize.” (Mateu 10:18-20) Vaka-kuyula navilolo jafulumende kavatwama nangolo jakulyeseka hamwe naYehovako. Nge namuzamisa lufwelelo lwenu oholyapwa, kaha namumona Yehova kupwa Mutu uze afwila kumikafwa.
10. (a) Jindongi muka Yehova alwezele vaIsalele mukakweji waNyisane 1513 B.C.E.? (b) Mwomwo ika Mose ononokele jindongi jaKalunga?
10 Mukakweji waNyisane mumwaka wa 1513 B.C.E., Yehova alwezele Mose naAlone kulweza vaIsalele vyuma vatela kulinga. vaIsalele vavalwezele vambate mwanamukoko chipwe pembe nakumujiha mangana manyinga enyi vawasapwile kuvipamba vyavikolo vyavo. (Kulo. 12:3-7) Uno Mose alingile ngachilihi? Kaposetolo Paulu asonekele ngwenyi: “Mwomwo yalufwelelo, alingile Paseka nakusapula manyinga, mangana muka-kunongesa ahone kwenyeka vana vavo vavatwatwa.” (Hepe. 11:28) Mose atachikijile ngwenyi jishiko jaYehova najikatesamo kaha afwelelele ngwenyi vana vavatwatwa vavaEjipitu vosena navavanongesa.
11. Mwomwo ika Mose ahuhumwine vakwavo?
11 Mose azangile vaIsalele, kaha ononokele nakuya nakulweza jitanga javaIsalele vaze vapwile navana vavatwatwa vapwile muponde, numba tuhu vana vaMose kavapwile mupondeko mwomwo vapwile kuMichane.* (Kulo. 18:1-6) Hakusaka kukinga vana vavo kuli “muka-kunongesa,” Mose hahaze vene “asanyikile vakulwane javaIsalele vosena, avambile ngwenyi, Yenu . . . mukajihe paseka.”—Kulo. 12:21.
12. Yehova atulweza twambulule mujimbu muka waulemu?
12 Vatu jaYehova, vali nakuvakafwa kuli vangelo mangana vavilikile mujimbu waulemu kuvatu wakwamba ngwavo: “Mwivwenu Kalunga woma, mutohwesenu ikiye, mwomwo ola yakusopesa chenyi yinahete lyehi, ngocho lemesenu Uze atangile lilu namavu nakalungalwiji natuselwoke vameya.” (Kuso. 14:7) Luno lukiko lwola twatela kwambulula mujimbu kana. Twatela kuhuhumuna vakwetu mangana vafume muMbavilone Yayinene nakuhona “kukamona vipupu vimwe mwakamona ikiye.” (Kuso. 18:4) Vaka-Kulishitu vawavisa hamwe kaha “namikoko veka” vali nakulembelela vatu vapwenga masepa jaKalunga.—Yowa. 10:16; Koli. 2, 5:20.
13. Vyuma muka navitukafwa tufwile kwambulula mujimbu wamwaza?
13 Twafwelela chikupu ngwetu “ola yakusopesa” yinahete lyehi. Twafwelela nawa ngwetu mulimo wakwambulula twatela kuuzata mukapachapacha mwomwo lwola lunakumu kweseka nomu amona Yehova. Muchakumwenesa, kaposetolo Yowano “amwene vangelo vawana vanemana kujimbango jiwana jamavu, vanakwachilila chikuma jipeho jiwana jahamavu.” (Kuso. 7:1) Kutala lufwelelo lwenu luli nakumilingisa mumone ava vangelo vanalizange lyehi kwecha jipeho jakwenyeka jamalwa amanene hano hakaye tahi? Nge lufwelelo lwenu nalumilingisa mumone ava vangelo, kaha namuhasa kwambulula mujimbu wamwaza natwima.
14. Vyuma muka vyeji kutulingisanga tuhuhumune “muka-kuhuka aseze jila yenyi yakuhuka”?
14 Vaka-Kulishitu vamuchano vali nakulivwisa kuwaha usepa naYehova kaha nawa vali nalutalililo lwakukayoya haya myaka yosena. Oloze tukwechi nawa mulimo wakuhuhumuna “muka-kuhuka aseze jila yenyi yakuhuka mangana ayoyenga.” (Tangenu Ezekele 3:17-19.) Oloze echi keshi chikiko kaha cheji kutulingisanga numba twambulule mujimbu wamwazako. Tweji kwambululanga mwomwo twazanga Yehova navakwetu vatu. Muchishimo chenyi chakaSamaliya, Yesu atunangula ngwenyi twatela kwijiva omu chalumbunukila kusolola zangi nakeke. Twatela kulihulisa ngwetu: ‘Kutala ngwapwa nge kaSamaliya tahi nyi nge kapilishitu nauze kaLevi? Kutala lwola lwosena ngweji kwambulilanga vatu mujimbu tahi nyi ngweji kukananga kuvambulila?’ (Luka 10:25-37) Nge natufwelela mujishiko jaKalunga nakuzanga vakwetu vatu, kaha nachitulingisa tuzate nangolo mumulimo wakwambulula shimbu kanda lwola lukume.
15. Mwomwo ika vaIsalele vevwililile woma?
15 Kufwelela muli “Uze vahona kumona” chakafwile Mose omu vaIsalele vapwile muukalu hanyima yakufuma muEjipitu. Mbimbiliya yamba ngwayo: “VaIsalele vandwile meso avo, kaha kumana, vaEjipitu vapwile nakwiza nakuvakavangiza, kaha vevwile woma mateli. Vana vaIsalele vatetele kuli Yehova.” (Kulo. 14:10-12) VaIsalele vatelele kufwelela ngwavo navavakava mwomwo Yehova avalwezele chimweza ngwenyi: “Nangukakamisa muchima waFwalo, mangana avakavangize, kaha nanguliwanyina ulemu hali Fwalo nahajita yenyi yosena. VaEjipitu navakangutachikiza Ami yami Yehova. Kaha valingile ngocho.” (Kulo. 14:4) Numba tuhu Yehova avalwezele chimweza, oloze vaIsalele kavapwile nalufweleloko. Vyuma vapwile nakumona shina Kalungalwiji Uchila, Fwalo navaka-kwasa jita venyi vaze vavakavangijilenga munyima, naMose uze apwile nakuvatwaminyina uze apwile namyaka 80. Vamwene ngwavo kwavo ngu.
16. Uno lufwelelo lwakafwile ngachilihi Mose haKalungalwiji Uchila?
16 Oloze Mose kevwile womako. Mwomwo ika? Mwomwo lufwelelo lwamulingishile amone vyuma vyeka vyangolo vyakuhambakana kalungalwiji namaswalale. Amwene “ulwilo waYehova,” kaha ejivile ngwenyi Yehova mwavalwila jita vaIsalele. (Tangenu Kulovoka 14:13, 14.) Lufwelelo lwaMose lwazamishile vatu jaKalunga nakuvakolezeza. Mbimbiliya ngwayo: “Mwomwo yalufwelelo, vahichile muKalungalwiji Uchila kwijiva nge hatunda haumu, oloze vaEjipitu omu vesekele ngwavo vahiteho vavaminyine kumeya.” (Hepe. 11:29) Kufumaho “vatu vamwivwile Yehova woma, vetavile kuli Yehova nakuli ngamba yenyi Mose.”—Kulo. 14:31.
17. Chuma muka nachikeseka lufwelelo lwetu kulutwe?
17 Kalinwomu kuyoya chetu chipwenga muponde. Halwola luze nayikaputuka Alamangetone, jifulumende jahamavu najikasoloka nge jili nangolo jakunongesa mauka akwitava osena aze ali nangolo kuhambakana liuka lyetu. (Kuso. 17:16) Yehova ahanjikile kuhichila muupolofweto ngwenyi, vangamba jenyi navakapwa nge ‘lifuchi lyamembo akuzeneka jikembwe, tupachiso chipwe vijilo.’ (Ezeke. 38:10-12, 14-16) Vosena vaze kavafwelela muli Yehovako, navakashinganyeka ngwavo katweshi kukayovokako. Kutala namukevwa ngachilihi?
18. Lumbununenu vyuma navikatulingisa tukapwe vakuzama mbe hamalwa amanene?
18 Etu katwatela kwivwa womako. Mwomwo ika? Mwomwo Yehova ahanjikile chimweza ngwenyi vatu jenyi navakavanyemukila. Kaha nawa avulukile chimweza vyuma navikafumamo. Ambile ngwenyi: “Halikumbi lize, omu mwakeza Ngonge kulifuchi lyaIsalele, kulundundu yami hinayikakanduka mumazulu ami. Mukiko mwanambe Mwata Yehova. Ngwenyi, mwomwo ngunahanjika lyehi nalisungu lyami nakakahya kandombo yami.” (Ezeke. 38:18-23) Kalunga mwakanongesa vatu vosena vaze navakasaka kunyemukila vatu jenyi. Nge namufwelela ngwenu Yehova mwakamikinga halikumbi lyenyi “lyalinene lyakwivwisa woma,” kaha namukamona “ulwilo waYehova” nakupwa vakujikiza —Yowe. 2:31, 32.
19. (a) Uno usepa waMose naYehova wapwile ngachilihi? (b) Vyuma muka namukalivwisa kuwaha nge namwononokanga Yehova mujijila jenu josena?
19 Liwahishilenu chimweza vyavyuma vili nakwiza kulutwe hakutwalaho lika ‘kuzama mbe kwijiva nge muli nakumona Uze vahona kumona.’ Zamisenu usepa wenu naYehova Kalunga hakulinangulanga nakulomba lwola lwosena. Mose apwile nausepa wakukola naYehova kaha vamuzachishile chikuma kuli Yehova. Echi chikiko chalingisa Mbimbiliya yambenga ngwayo Yehova atachikijile Mose “meso nameso.” (Lushi. 34:10) Mose apwile kapolofweto ngana mwavakwavo vapolofweto. Lufwelelo lunahase kumilingisa nayenu mupwenga nausepa wakukola naYehova kwijiva nge muli nakumumona. Mazu aKalunga afwelelesa ngwawo ‘mwasungamisa jijila jenu’ nge namwononokanga Yehova ‘mweshomwo namuya.’—Vishi. 3:6.
^ par. 11 Yehova atumine vangelo kuya nakunongesa vana vavatwatwa vavaEjipitu.—Samu 78:49-51.
MUJIMBU WAKUYOYA CHAVATU
Omu ngweji kushinganyekanga hamyaka 65 yize ngunazate mulimo washimbu yosena, ngunahase kwamba ngwami kuyoya chami chinapunga chamwaza. Echi kachalumbununa nge kakwapwilenga makumbi ngwahombelengako. (Samu 34:12; 94:19) Oloze kuhanjika hatoma, kuyoya chami chinapunga chamwaza kaha nawa chakusuuluka.
HASEPTEMBER 7, 1950, vangusanyikile kuya nakuzachila haMbetele yamuBrooklyn. Halwola kana, haMbetele hapwile vandumbwetu vakuheta ku 355 vakumiyachi yakulisezaseza vamyaka yakusemuka 19 nakuheta ku 80. Vavavulu vapwile vaka-Kulishitu vawavisa.
Mama ikiye angunangwile kuzachila “Kalunga wakuwahilila.” (Chimo. 1, 1:11) Mama aputukile kuzachila Yehova omu ngwapwile ngukanyike. Kaha vangumbapachishile haJuly 1, 1939, omu ngwapwile namyaka yakusemuka 10, hakukunguluka chachihanda muColumbus, Nebraska, U.S.A. Yami navandumbwetu vakuheta 100, twalikungulwile muzuvo yize twafwetelele nakwivwilila kuchihande chakukopa ahanjikile ndumbwetu Joseph Rutherford chakwamba ngwavo, “Fascism or Freedom.” Omu twapwile nakwivwilila kuchihande kana, lizavu lyavatu lyalikungulwile haweluka. Vengilile muzuvo nakutukanyisa kwivwilila kuchihande chetu nakutuhanga muze mumbaka. Twalikungulwile hembo lyandumbwetu kwakamwihi nayize mbaka kaha twevwilile kuchihande chosena. Kangwavulyama likumbi vakumbapachishileko.
Mama azachile nangolo mangana angunangule muchano. Numba tuhu tata apwile navilinga vyamwaza, oloze kazangilenga chikuma kulinangula vyaKalunga chipwe kungunangula yamiko. Mama naVinjiho veka vamuchikungulwilo chaOmaha vakivo vangukafwilenga chikuma.
Omu ngwapwile kwakamwihi nakukumisa shikola, ngwashinganyekele vyakulinga mukuyoya chami. Omu twasokelenga shikola, ngwazachilenga upayiniya wakukafwa hamwe kaha namasepa jami.
Vandumbwetu vavajike vamalunga vaJohn Chimiklis naTed Jaracz vaze vakumishile Shikola yaNgileyate yakusokesa 7, vavatumine mumulimo wakutambwojoka mungalila yetu. Ngwalikomokelele hakuwana nge vapwile namyaka yakusemuka yamuji 20. Halwola kana ngwapwile namyaka 18 kaha nawa te hinangukumisa shikola. Nguchili lika nakwanuka omu Ndumbu Chimiklis anguhulishile vyuma ngwasakile kulinga mukuyoya chami. Omu ngwamulwezele ngwami nguli nakusaka kuzata mulimo washimbu yosena, angukolezezele ngwenyi: “Zata vene mulimo washimbu yosena. Unahase kukulingisa uzate milimo yayivulu.” Mazu kana awa nachakutalilaho chavo chamwaza vyangukolezezele chikuma. Ngachize, Omu ngwakumishile shikola, ngwaputukile kuzata upayiniya mu 1948.
MuJuly 1950, yami navisemi jami twayile kukukunguluka chamafuchi muYankee Stadium muNganda yaNew York. Omu twapwile hakukunguluka kana, ngwayile kukuliwana chavaze vasakile kuya nakuzachila haMbetele. Ngwasonekele mukanda wakuvalweza nge ngunakusaka kuzachila haMbetele.
Numba tuhu tata kangukanyishile kuzata upayiniya nakutwama hemboko, oloze angulwezele ngwenyi ngwatela kufwetela kapete ngwapwile nakusavala navyakulya. Likumbi limwe kumaputukilo aAugust omu ngwapwile nakuya nakutonda milimo, ngwemanyine hachikasha twatambwilililenga mikanda yetu. Ngwawanyine mukanda wami wakufuma kuBrooklyn. Mukanda kana vasayinyineko kuli ndumbu Nathan H Knorr, uze asonekele ngwenyi: “Twatambulanga mukanda wove wakusaka kwiza nakuzachila haMbetele. Ngunafwelela ngwami mwitavila kutwama haMbetele palanga noho Mwata mwakakufumisaho. Ngocho ngunakukulweza ukeze haMbetele haSeptember 7, 1950 kuchihela cha 124 Columbia Heights, Brooklyn, New York.”
Omu tata afumine kumilimo, ngwamulwezele ngwami ngunawane milimo. Ambile ngwenyi, “Ocho chinawahe, muzachilanga kulihi?” Ngwamukumbulwile ngwami, “KuMbetele yakuBrooklyn, kaha nangutambulanga jimbongo jakuheta $10.00 kakweji hikakweji.” Numba tuhu alikomokelele hakwivwa ngocho, oloze angulwezele ngutwalilileho kuzata nangolo mangana ngufukile nge eyi yikiko milimo ngwasakwile kuzata. Nakushimbula chiku, tata vamumbapachishile hakukunguluka changalila chapwile muYankee Stadium mu 1953.
Ngwevwile kuwaha hakuwana nge mukwetu mutwazachilile upayiniya Alfred Nussrallah vamusanyikile kuMbetele halwola lwolumwe, kaha twatambukilile hamwe. Kutwala muze mukwetu ambachile puwenyi Joan, kaha vayile kushikola yaNgileyate. Kufumaho vavatumine mumulimo waumishonali muLebanon, kaha kutwala muze vayile mumulimo wakutambwojoka muUnited States.
Mulimo watete ngwazachile haMbetele shina wakutonga mikanda. Mukanda watete ngwatongele shina wakuvuluka ngwavo What Has Religion Done for Mankind? Omu mwahichile tukweji 9, vangutwalile kuLipatimende lyaMulimo lize vapwile nakutwaminyina kuli Ndumbu Thomas J. Sullivan. Ngwevwile kuwaha kuzata nenyi kaha angukafwile chikuma kushipilitu mwomwo apwile namangana nachinyingi chize alinangwile muliuka lyaKalunga hamyaka yayivulu.
Omu ngwazachile myaka kafwe yitatu muLipatimende lyaMulimo, Max Larson uze apwile kalama wakufakitoli, angulwezele ngwenyi Ndumbu Knorr anakusaka kungumona. Ngwalizakaminyine chikuma ngwami pamo ngunapihisako vyuma vimwe. Ngwevwile kumuchima hwo omu anguhulishile numba nge nguli nakusaka kuseza Mbetele mumyaka yakalinwomu. Asakile mutu wakumukafwa kuzata milimo muofesi yenyi hatando yayindende, kaha asakile amone nge ngunahase kuzata mulimo kana. Ngwamulwezele ngwami kangweshi nakusaka kuseza Mbeteleko. Oloze jino ngwazachila muofesi yenyi hamyaka 20.
Kakavulu ngweji kushinganyeka ngwami nge ngwavo tweji kufwetanga, kachi kangwahashile kufweta ava vandumbwami vanangunangula milimo yayivuluko. Vandumbwami kana shina vaSullivan naKnorr naveka vahaMbetele vakufwana nge Milton Henschel, Klaus Jensen, Max Larson, Hugo Riemer, naGrant Suiter.*
Vandumbwetu ngunazatenga navo vapwile vasamalikita, nakuzata mukulonga milimo yamuliuka. Ndumbu Knorr apwile muka-kuzata natwima uze asakilenga mulimo waWangana uzovoloke nakuya kulutwe. Vaze vazachilile muofesi yenyi vachiwanyinenga chachashi kumuhanjikisa. Numba tuhu twamwenenga vyuma mujila yakulihandununa, oloze twapwile vakukasunuka kuhanjika vyapwile mumichima yetu kaha ikiye nawa atufwelelele.
Lwola lumwe Ndumbu Knorr angulwezele ovyo chapwila chachilemu kuzakama namilimo yayindende. Chakutalilaho angulwezele ngwenyi omu apwile kalama wakufakitoli, Ndumbu Rutherford amutuminyinenga shinga nakumulweza ngwenyi: “Ndumbu Knorr, omu mufuma kufakitoli nakwiza kukulya chachingoloshi unguhichikako jindundu jakujimisa sonekeso. Ngunakusaka kujizachisa.” Hahaze vene Ndumbu Knorr ayile kuzuvo veji kulaminanga vyuma nakumbata jindundu jakujimisa nakujihaka musweko. Kaha namusana ajitwalile kuofesi yaNdumbu Rutherford. Numba tuhu twapwile tuvyuma twatundende, oloze twakafwile Ndumbu Rutherford. Kufumaho Ndumbu Knorr angulwezele ngwenyi: “Nguli nakusaka ungusongelengako jisonekeso jami jili hamesa. Ngunakulombo ungusongelengako chimene hichimene.” Ngwamusongelelenga jisonekeso jenyi hamyaka yayivulu.
Kakavulu Ndumbu Knorr ahanjikilenga ovyo chapwila chachilemu kwivwililanga kanawa nge vanatulweze kuzata milimo yimwe. Likumbi limwe angulwezele mwakuzachila mulimo umwe, oloze kangwevwishishileko. Ngocho ngwamwivwishile chikuma kupihya. Ngwevwile chikuma kupihya ngocho ngwamusonekelele mukanda wakulikonekela nakumulweza ngwami nachiwaha nge mwangufumisa muofesi yenyi nakuzachila kweka. Nachimene vene chize Ndumbu Knorr ejile kuli yami nakwamba ngwenyi: “Robert, ngunatambula mukanda wove, kanda kulizakaminako waluwisanga kaha. Ngwakulwezanga mwakulingila, kaha ngwafwelela kulutwe mukazachilaho. Tuputuke jino kuzata milimo.” Ngocho ngwamusakwililile chikuma halikoji lyenyi.
Omu ngwazachilile haMbetele hamyaka 8 ngwashinganyekele kutwalaho lika kuzachila Mbetele. Oloze vishinganyeka vyalumukile. Halwola twapwile kukukunguluka chamafuchi muYankee Stadium namuPolo Grounds mumwaka wa 1958, ngwamwene ndumbwetu wapwevo Lorraine Brookes, uze twaliwanyine mu 1955 halwola apwile nakuzachila upayiniya muMontreal, Canada. Ngwevwile kuwaha hamuchima wenyi wakusaka kuzata mulimo washimbu yosena nakulisuula chenyi chakuya nakuzachila kala kweshoko navamutuma muliuka lyaYehova. Lorraine afwililile kuya kuShikola yaNgileyate. Kahomu apwile namyaka yakusemuka 22, vamusanyikile kuya kushikola yaNgileyate yakusokesa 27, mu 1956. Omu akumishile shikola kana, vamutumine mumulimo waumishonali kuBrazil. Kaha ami naLorraine twaputukile kulivwasana mu 1958, kaha etavilile kusomboka kuli ami. Twalivwasanyine kulimbata mumwaka wakavangijileho nakukazachila hamwe mulimo waumishonali.
Omu ngwalwezele Ndumbu Knorr vishinganyeka vyami, angulwezele nguvandamineko myaka yitatu numba jino ngumbate nakungwitavisa kutwama haMbetele yamuBrooklyn. Halwola kana hakusaka vaze valimbachile vatwalilileho lika kuzachila haMbetele, umwe atelele kuzata haMbetele hamyaka 10 chipwe kuhambakanyisaho, kaha mukwavo myaka yitatu chipwe kuhambakanyisaho. Ngocho, Lorraine etavilile kuya nakuzachila haMbetele yamuBrazil hamyaka yivali, kaha mwaka umwe haMbetele yamuBrooklyn.
Hamyaka yivali yize twatwamine kufuma hakulihuhwa chetu, twalisonekelelenga kaha mikanda. Mwomwo kulitumina jishinga chambililenga jimbongo jajivulu chikuma, kaha kakwapwile kulitumina mijimbu hamakina halwola kanako. Omu twalimbachile haSeptember 16, 1961, Ndumbu Knorr ikiye ahanyine chihande chawenga. Kuhanjika kaha muchano, myaka yize twalivandaminyine yasolokele nge yayivulu chikuma. Oloze oholili tweji kuwahililanga hakwanuka myaka 50 yize tunatwame muulo, kaha myaka yize twavandaminyine numba tulimbate yapwile yayilemu chikuma.
Kuheta mu 1964, ngwapwile nakutokwa chakutambukila mafuchi eka kupwa kalama wakutambukila mitango. Halwola kana mapwevo kavavetavishile kuya namalunga javoko. Kaha kuheta mu 1977 elu lushimbi lwalumukile, ngocho mapwevo vaputukile kuyanga namalunga javo. Mumwaka kana, ami napuwami Lorraine twayile hamwe naGrant Suiter napuwenyi Edith nakutambukila jiofesi jamutango jamuGermany, Austria, Greece, Cyprus, Turkey, naIsrael. Ngunatambukila mafuchi akuheta kafwe 70 mukaye kosena.
Omu twapwile nakuya kuBrazil mu 1980, twayile munganda yaBelém, muze puwami apwile nakuzachila umishonali. Kaha twemanyine muManaus mangana tumeneke vandumbwetu. Omu twayile nakwivwilila kuchihande muchivaza chakuhemena, twamwene lizavu lyavandumbwetu vanatwame hamwe vaze kavapwile nakulinga kweseka nachisemwa chavo chamuBrazilko. Mapwevo kavapwile nakulisweswenya kumakili navakwavo mapwevoko, kaha malunga kavapwile nakulimeneka navakwavo malungako. Mwomwo ika?
Mwomwo vandumbwetu kana vafumine hachihela chakulamina vaka-mbumba chize chapwilile mumusenge waAmazon. Ngocho kavasakile kutambwisa vakwavo mbumba hakulimeneka navo chipwe hakuvasweswenyako. Chipwe ngocho, twevwile kuwaha kuvamona, kaha katweshi kukavulyama kuwahilila chavo vasolweleko. Mazu asonekele Isaya apwa amuchano. Ahanjika nge: “Vangamba jami navakatwanga jingunda hakumona kuwaha mumichima yavo.”—Isa. 65:14.
Ami napuwami Lorraine tweji kushinganyekanga hamyaka yakuhambakana 60 yize tunazachilanga Yehova. Twawahilila chikuma hakutukisula mwomwo yakwitavila Yehova atutwaminyine kuhichila muliuka lyenyi. Numba tuhu kangweshi nakuhasa cheka kutambuka maungeji ngana muze ngwatambukilenga kumyaka yakunyimako, oloze oholili nguchili lika nakuzata hakumbi hakumbi mwamuka-kukafwa Lizavu Lyakutwaminyina, nakuzachila hamwe naKomiti yaKuwanyisa nayaMulimo. Ngweji kwivwanga kuwaha chikuma hakupwa nakutokwa chakuzata mulimo wakukafwa vandumbwetu vamukaye kosena mujila kaneyi. Tweji kulikomokelanga hakumona omu vakweze vavavulu vali nakulisuula kuzata mulimo washimbu yosena. Vali namuchima ngana uze apwile nawo Isaya wakwamba ngwenyi: “Yami uno, ngutume ami.” (Isa. 6:8) Vatu kanava vavavulu vasolola nge mazu ahanjikile uze kalama wakujinguluka apwile amuchano, akwamba ngwenyi: “Zata vene mulimo washimbu yosena. Unahase kukulingisa uzate milimo yayivulu.”
^ par. 20 Nge munakusaka mijimbu yavandumbwetu kanava, kaha talenu jimangazini jaKaposhi Kakutalila jino; Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); naGrant Suiter (September 1, 1983).
“Kakweshi ndungo mwahasa kuzachila vamyata vavaliko. . . . Kamweshi kuhasa kuzachila Kalunga naLuheto hamweko.”—MATEU 6:24.
1-3. (a) Ukalu muka wajimbongo veji kumonanga vatu vavavulu makumbi ano, kaha vatu vamwe veji kuukimisanga ngachilihi? (Talenu muvwimbimbi wakulivanga.) (b) Visemi vamwe veji kulizakaminanga havyuma muka kutalisa kukulela vana vavo?
PWEVO umwe walijina lyaMarilyn* ambile ngwenyi: “Lunga lyami James azeyelenga hakumbi hakumbi hakufuma kumilimo, oloze jimbongo atambwilenga japwilenga jajindende. Ngocho katwahashilenga kulanda vyuma vyosena vyakulikafwa navyo hakumbi hakumbiko. Ngwasakile kukafwako lunga lyami nakulanjila mwanetu Jimmy vyuma vyamwaza vize vapwilenga navyo vakwavo vaka-shikola.” Marilyn asakile nawa kukafwako vausoko wenyi nakutulikako jimbongo jimwe jakukalikafwa najo kulutwe. Masepa jenyi vavavulu valukilile kumafuchi eka nakuzachilako milimo mangana vakawane jimbongo jajivulu. Oloze omu ashinganyekele vyaungeji kana apwile namichima yivali. Mwomwo ika?
2 Marilyn evwile kupihya hakushinganyeka kuseza tanga yenyi. Kaha nawa amwene kulemesela hamwe Yehova mwatanga kupwa chachilemu mukuyoya chavo. Uno navalemesela ngachilihi hamwe Yehova nge mwaya kulifuchi lyeka? Kaha nawa ashinganyekele ngwenyi jitanga javakwavo vaze vayile nakuzachila kumafuchi eka japwile nakuzata kanawa milimo yakushipilitu. Kutala nahase ‘kulela mwanenyi mukuzangamisa namukuhuhumuna chakuli Yehova’ kuzachisa Internet najishinga tahi?—Efwe. 6:4.
3 Marilyn ahulishile vakwavo vamukafwe. Lunga lyenyi ambile ngwenyi kasakile puwenyi afume hemboko, oloze nawa keshi kumukanyisa nge lyavene nasake kuyako. Vakulwane muchikungulwilo navandumbwetu veka vamukafwile ngwavo katela kuyako, oloze vandumbwenyi vamapwevo vavavulu vamulwezele ngwavo atela kuya. Vambile ngwavo: “Nge wazanga tanga yove, kaha watela kuya. Mukatwalililaho lika kuzachila Yehova.” Numba tuhu apwile nakukakasana, oloze asalishile lunga lyenyi namwanenyi Jimmy nakuya kulifuchi lyeka. Kaha avafwelelesele ngwenyi, “kangweshi kukashimbulako.”
4. Mwomwo ika vatu vavavulu veji kuyilanga kumafuchi eka, kaha veya veji kuvalaminanga vana vavo?
4 Yehova kasaka vatu jenyi vayandeko. Kufuma vene kushikulu, vatu jaYehova vanatambukanga nakuya kujingalila jeka mangana vakawane mwakuyoyela. (Samu 37:25; Vishi. 30:8) Hakusaka kukumisa zala, Yakova atumine vana venyi kuya kuEjipitu nakulanda vyakulya.* (Kupu. 42:1, 2) Vatu vavavulu makumbi ano vaze veji kuyanga kumafuchi eka kaveshi kuya mwomwo yazalako. Veka mikuli yikiko yeji kuvalingisanga vayenga kumafuchi eka. Veka nawa veji kusakanga jitanga javo jiyoye muuhando. Vatu vamwe vatwama mumafuchi akuhutwa. Ngocho hakusaka kuyoya mujila yamwaza, vamwe vanaseze jitanga javo nakuya kumafuchi eka chipwe kujingalila jeka mangana vakawane jimbongo jajivulu. Kakavulu visemi kana veji kusezanga vana vavo vavandende kuli vaka-mahyavo chipwe kuli vana vavo vakukola, chipwe kuli visemi javo chipwe kuli vausoko wavo chipwe masepa javo. Numba tuhu vaze veji kuyanga kumafuchi eka cheji kuvakolanga kumuchima kuseza jitanga javo, oloze vashinganyeka ngwavo mwakulingila mwauchi.
5, 6. (a) Vyuma muka Yesu anangwile kupandama kukuwahilila nakumukingo? (b) Vyuma muka vize Yesu alwezele vaka-kumukavangiza valombenga? (c) Yehova eji kutukisulanga mujila muka?
5 Mumakumbi aYesu, vatu vavavulu vapwile vaka-kuhutwa. Kaha pamo vashinganyekele ngwavo navapwa vakuwahilila nakukingiwa nge navapwa najimbongo jajivulu. (Mako 14:7) Oloze Yesu kasakile vatu vahake muchima kuvyuma vize kavyelilako. Asakile vafwelelele muli Yehova uze mwakavakisula haya myaka yosena. Muchihande chenyi ChahaPili, Yesu anangwile ngwenyi kuwahilila namukingo wamwenemwene vyeji kwizanga mwomwo yakupwa nausoko wamwaza naSetu wamwilu keshi mwomwo yakupwa naluheto chipwe yakukilikita nangolo jetuko.
6 Mukulomba chenyi chakutalilaho, Yesu katulweza tulombe mangana tupwenga nachiyoyelo chauhandoko. Oloze atulweza tulombenga kuli Kalunga atuhane “kulya chetu chalikumbi lino lyalelo.” Yesu alwezele vaka-kumukavangiza ngwenyi: “Litwaminenu kulilunjikilanga luheto hano hamavu. . . . Oloze lilunjikilenu luheto mwilu.” (Mateu 6:9, 11, 19, 20) Twafwelela ngwetu Yehova mwatukisula kweseka nomu atushika. Kalunga keshi kutwivwila kaha uselewako, oloze atufwelelesa ngwenyi mwatuhana vyuma vyosena vize vyasakiwa mukuyoya. Chikupu vene kupwa nakuwahilila namukingo wamwenemwene chasaka kufwelela muli Setu twazanga Yehova keshi kufwelela mujimbongoko.—Tangenu Mateu 6:24, 25, 31-34.
7. (a) Yehova ahana veya mulimo wakulela vana? (b) Mwomwo ika visemi vosena vavali vatela kulikafwa kunangula vana vavo?
7 Kulinga mwaya muchima waYehova chasakiwa kulama kanawa jitanga jetu kweseka namuze asaka Yehova. Chakutalilaho, Jishimbi jaMose jalwezele visemi vanangulenga vana vavo mangana vazachile Yehova. Vaka-Kulishitu vaze navasaka kwivwisa Yehova kuwaha vatela kulinga mwomumwe. (Tangenu Lushimbi lwamuchivali 6:6, 7.) Kalunga ahana jishimbi kaneji kuli visemi keshi kuli vakaka javo chipwe kuli kala mutuko. Mwangana Solomone ahanjikile ngwenyi: “Ove mwanami, ivwilila kunangula chaiso, Kanda ukaseza jishimbi janokoko.” (Vishi. 1:8) Yehova ali nakusaka jitanga jitwamenga hamwe mangana visemi vanangulenga vana vavo nakuvatwaminyina. (Vishi. 31:10, 27, 28) Nge vana navevwa visemi javo navahanjika hali Yehova nakumona omu vali nakumuzachila hakumbi hakumbi, kaha navakivo navavalondezezanga.
8, 9. (a) Vyuma muka vyeji kusolokanga nge visemi vanalihandununa navana vavo? (b) Ukalu muka unahase kusoloka nge visemi navahona kutwama hamwe navana vavo?
8 Vatu vavavulu vaze veji kushinganyekanga kuseza jitanga javo, vatachikiza ukalu vanahase kukamona kuze navaya. Oloze chapwa chachikalu kutachikiza ukalu nayikamona tanga yove nge unafumuho. (Vishi. 22:3)* Omu alingile Marilyn hanayi lyehi, aputukile jino kwanuka tanga yenyi. Lunga lyenyi namwanenyi navakivo vaputukile kumushinganyeka. Mwanenyi Jimmy amuhulishilenga ngwenyi, “Mwomwo ika wangusezelelele.” Marilyn ajinyine kutwamako kaha tukweji vavandende, oloze akatwamine jino myaka yayivulu. Kaha hakukinduluka awanyine vyuma mutanga vinalivete ngimbu. Jimmy kapwile ngana muze apwilenga kunyimako. Apwilenga jino wakuhomba kaha kahanjikishilenga kanawa nayeko. Naye ambile ngwenyi, “Zangi apwile nayo hakavanga yakumine.”
9 Nge visemi navana kaveshi nakutwama hamwe mwatangako, kaha vanahase kuviza muvishinganyeka nakuputuka kwazana muvilinga vyavipi.* Nge vanyike vachili vavandende kaha nawa navahanduka kuli visemi javo halwola lwalusuku, chinahase kuvalingisa vengile muponde yayinene chikuma. Marilyn alwezele mwanenyi Jimmy ngwenyi apwile nakuzachila ikiye mangana akayoye kanawa. Oloze Jimmy amwene nge naye namusuvilila. Hakavanga apihililile hakumuseza kuli naye. Kaha nomu naye avatambukililenga, ikiye apihililenga lika hakumumona. Ngana muze vana vavavulu veji kwivwanga hakuvaseza kuli visemi javo, naJimmy ashinganyekele ngwenyi katelele cheka kwononoka nakuzanga nayeko.—Tangenu Vishimo 29:15.
10. (a) Vyuma muka navisoloka kuli vana nge visemi javo navavatuminanga kaha wana muchishishika chakutwama navo hamwe? (b) Vyuma muka vinahase kusoloka nge chisemi naseze tanga?
10 Numba tuhu Marilyn apwile kwakusuku, oloze atuminenga jimbongo nawana weka kuli mwanenyi. Chipwe ngocho, anukile ngwenyi apwile nakulihandununa kuli mwanenyi. Kaha nawa apwile nakumulweza kuzanga chikuma jimbongo kuhambakana kuzanga tanga yenyi chipwe Yehova. (Vishi. 22:6) Jimmy alwezele naye ngwenyi: “Kanda kukindulukako. Oloze twalililaho lika kungutuminanga wana.” Marilyn aputukile kushinganyeka ngwenyi keshi kuhasa kulela mwanenyi hakumutuminanga mikanda, nashinga chipwe kuhanjika nenyi hakopyutako. Ambile ngwenyi: “Kaweshi kuhasa kupakata mwanove mukasamba nakumulweza asavale kanawa kuzachisa Internet koko.”
11. (a) Nge valunga napwevo navalihandununa, kaha ulo wavo naupwa ngachilihi muponde? (b) Lwola muka Marilyn ashinganyekele vyakukinduluka kwimbo nakutwama natanga yenyi?
11 Usoko waMarilyn naYehova walyenyekele, mwomwo akungulukilenga kaha kamwe muchalumingo. Kaha nawa ulo wavo waputukile kusekenya. Mukulwane wenyi wamilimo amushimbilenga. Hakuwana nge Marilyn naJames kavahanjikilenga haukalu wavoko mwomwo yakulihandununa, echi chavalingishile vaputuke kuhanjika navatu veka kaha hasalile hahandende kachi valingile ukoji. Marilyn ambile ngwenyi numba tuhu kavalingile ukojiko, oloze ulo wavo wapwile muukalu. Mbimbiliya yalweza vaze valimbata vakavangizenga jindongi jamuMbimbiliya jakulihananga vize vyatela muulo. Hakuwana nge Marilyn naJames valihandunwine, ngocho kavahashilenga kutwama hamwe nakushimutwila nakulisolwela zangiko. (Mwaso 1:2; Koli. 1, 7:3, 5) Kaha kavahashile cheka kulemesa Yehova hamwe namwanavoko. Marilyn ambile ngwenyi: “Omu ngwalinangwile kukukunguluka changalila ngwavo kupwa nachilongesa chatanga chapwa chachilemu hakusaka tukayovoke halikumbi lyaYehova, ngwashinganyekele kukinduluka kwimbo. Ngwaputukile kuzamisa usoko wami naYehova hamwe kaha natanga yami.”
12. Jishimbi muka jamuMbimbiliya jize jinahase kukafwa vaze vanaseze jitanga javo?
12 Omu Marilyn ashinganyekele kukinduluka kwimbo, vamwe vamukafwile mujila yamwaza kaha veka vamukafwile mwamupi. Vakulwane vamuchikungulwilo chakuze ayile nakuzachila vamukolezezele akinduluke. Oloze veka vaze vasezele jitanga javo vamukolezezele atwame, mwomwo ngwavo keshi kukawana jimbongo jajivulu nge mwakinduluka kulifuchi lyavoko. Vambile ngwavo: “Unakuya tuhu, linwaha ukinduluke.” Muchishishisa chakukafwa mujila yakuhenga, vaka-Kulishitu vatela kukafwa “vana vamapwevo vazangenga malunga javo, vazangenga vana vavo, . . . vaka-kuzata kujizuvo javo” “mangana mazu aKalunga vakahone kuwasaula kuvatu.”—Tangenu WaChituse 2:3-5.
13, 14. Mwomwo ika chasakiwa kupwa nalufwelelo muli Yehova numba tukane vyuma vyakuhenga navatulweza vausoko? Hanenu chakutalilaho.
13 Vatu vavavulu vaze veji kusezanga jitanga javo nakuya nakuzachila kwakusuku vanalinangula kumona visemwa, navausoko, chikumanyi visemi kupwa vyavilemu kuhambakana vyuma vyosena. Vaka-Kulishitu vatela kupwa nalufwelelo lwakukola numba vakane vyuma vize navavalweza kuli vausoko wavo vize kavyevwisa Yehova kuwahako.
14 Achitalenu chakutalilaho chaCarin. Ambile ngwenyi: “Omu mwanami Don asemukile, ami nalunga lyami twapwile nakuzachila kulifuchi lyeka oho te ngunaputuka kulinangula Mbimbiliya naVinjiho jaYehova. Vosena mutanga vashinganyekele ngwavo nangutuma Don kwimbo mangana vakamulame kuli visemi jami swi noho natukawana jimbongo jajivulu.” Omu Carin ambile ngwenyi mwalela mwanenyi, vausoko wenyi kuhakilako vene nalunga lyenyi vamusehele nakumwamba ngwavo muvwa, ali nakuchina kuzata milimo. Carin ambile ngwenyi: “Halwola kana kangwatachikijile kanawa kupihya chapwile hakuseza mwanami Don kuli visemi jami hamyaka yayindendeko. Oloze ngwejivile ngwami Yehova ahana mulimo wakulela vana kuli etu visemi.” Omu apwile nalijimo lyamuchivali, lunga lyenyi wakuzeneka kwitava amulwezele alifumiselyo. Vyuma vyakwoloka vize asakwile kulinga hakavanga vyamujikijishile, ngocho nahalwola kanelu asakwile cheka kulinga vyuma vize vyevwishile Yehova kuwaha. Makumbi ano ikiye nalunga lyenyi, navana vavo vali nakutwama hamwe mukuwahilila. Nge Carin atwalile mwanenyi umwe chipwe vosena vavali vakavalele kuvatu veka, kachi vyuma kavyapwile kanawako.
15, 16. (a) Vicky vamulelele ngachilihi omu apwile kanyike. (b) Mwomwo ika akanyinyine kulela mwanenyi mujila yoyimwe?
15 Chinjiho walijina lyaVicky ambile ngwenyi: “Ami vangulelele kuli vakaka hamyaka yayindende, oloze songo yami vamulelele kuli visemi jami. Halwola ngwayile kuli visemi jami, kangwavazangile chikumako. Songo yami apwile wakukasunuka kuvalweza vyuma vyosena vyapwile kumuchima wenyi chipwe kuvapakata mukasamba nakulivwisa kuwaha kupwa hamwe navakivo. Ngwalivwile nge ngwapwile hahasuku navisemi jami, kaha nomu vene ngwakolele ngwachiwanyine kupwa chachikalu kuvalweza omu ngwapwile nakwivwa. Yami nasongo yami twafwelelesa visemi jetu ngwetu natukavalamanga omu navakashinakajiwa. Ami nangukavalama mwomwo yakulingila chilika, oloze songo yami mwakalinga ngocho mwomwo yakuvazanga.
16 Vicky ambile ngwenyi: “Oholyapwa mama ali nakusaka ngumuhane mwanami wapwevo mangana anguleleleyo ngana muze atumine ami kuli vanaye. Oloze ngwakanyine mukuzangama.” Vicky ambile ngwenyi: “Yami nalunga lyami twasaka kulela vana vetu mujila yize asaka Yehova. Kangweshi nakusaka kwenyeka usoko wami wakulutwe namwanamiko.” Vicky amwene ngwenyi hakusaka tufukile, twatela kuhaka jishimbi jaYehova kulutwe muchishishisa chakufwila jimbongo chipwe kusaka kusuulwisa vausoko. Yesu ambile ngwenyi: “Kakweshi ndungo mwahasa kuzachila vamyata vavaliko,” kuzachila Kalunga naLuheto hamweko.—Mateu 6:24; Kulo. 23:2.
17, 18. (a) Vyuma muka vize vaka-Kulishitu veji kusakulanga kulinga? (b) Vihula muka natushimutwila muchihande chinakavangizaho?
17 Setu wamwilu Yehova atufwelelesa ngwenyi mwatuhana vyosena vize vyasakiwa mukuyoya chetu chikalu kaha nge natuhaka Wangana nakwoloka chenyi kulutwe mukuyoya chetu. (Mateu 6:33) Mwomwo yalufwelelo kanelu, vaka-Kulishitu vamuchano lwola lwosena veji kusakulanga kanawa vyakulinga. Namulwola lwalukalu tweji kuwananga jila yakwivwishilamo Yehova kuwaha nakukavangiza jishimbi jenyi. Yehova atufwelelesa ngwenyi ‘mwatusela ulovokelo.’ (Tangenu Wavaka-Kolinde 1, 10:13.) Kulomba chetu nakwononoka chetu vyasolola nge twafwelela muli Yehova. (Samu 37:5, 7) Yehova eji kumonanga milimo yetu nakutuhana vyuma vyosena vize vyasakiwa, ‘nakufukisanga’ kuyoya chetu.—Esekesenuko Kuputuka 39:3.
18 Vyuma muka twatela kulinga mangana tukumise ukalu uze weza mwomwo yakulihandununa? Uno tunahase kuzakama ngachilihi jitanga jetu chakuzeneka kujiseza nakuya kweka? Kaha tunahase kukafwa ngachilihi vakwetu vatwame hamwe najitanga javo? Chihande chinakavangizaho nachishimutwila vihula kanevi.
^ par. 1 Majina amwe vanawalumuna.
^ par. 4 Lwola lwosena luze vana vaYakova vayilenga kuEjipitu, vasezelenga jitanga javo havyalumingo vitatu kaha. Oloze omu Yakova navana venyi vayile nakutunga kuEjipitu, vayile hamwe najitanga javo.—Kupu. 46:6, 7.
^ par. 8 Talenu chihande chakwamba ngwavo “Immigration—Dreams and Realities” muTonenu! yaFebruary 2013.
^ par. 9 Mijimbu yakufuma kumafuchi akulisezaseza yasolola nge kuseza vana navaka-mahyavo nakuya nakuzachila kumafuchi eka chinakunehanga ukalu waunene. Ukalu kana unahase kupwa kulinga ukoji, kulisavala namutu wausonyi umwe, chipwe mutu kulisavala nakausoko kenyi. Vana vanahase kumona ukalu kushikola. Vanahase kupihilila, kulizakamina, nakuhomba chipwe vene kulisukika.
“Mangana tuhase kupwa vakumika chikuma nakwamba ngwetu: ‘Yehova ikiye muka-kungukafwako.’”—HEPE. 13:6.
1, 2. Ukalu muka veji kumonanga vatu vavavulu vaze veji kuyanga kumafuchi eka hakukinduluka cheka kumembo avo? (Talenu muvwimbimbi wakulivanga.)
EDUARDO* ambile ngwenyi: “Omu ngwayile nakuzachila kulifuchi lyeka, ngwapwile hamilimo yayinene kaha ngwapwilenga nakutambula jimbongo jajivulu. Oloze omu ngwaputukile kulinangula Mbimbiliya naVinjiho jaYehova, ngwamwene ngwami ngwapwile namulimo waunene wakuzakama tanga yami kushipilitu nakumujimba. Kaha ngwahilukile kwimbo mangana ngukavazakame.”—Efwe. 6:4.
2 Eduardo ejivile ngwenyi evwishile Yehova kuwaha hakuya nakutwama hamwe natanga yenyi. Oloze ngana mwaMarilyn uze twavulukanga muchihande chinafumuho, Eduardo apwile namulimo uze wambachile makumbi amavulu wakutunga cheka usoko natanga yenyi. Kaha nawa atelele kutonda jimbongo jakulikafwa najo natanga yenyi. Uno ahashile kuzakama ngachilihi tanga yenyi? Kutala vandumbwenyi muchikungulwilo vavakafwile tahi?
3. Ukalu muka veji kumonanga vana nge chisemi nafumuho hembo?
3 Eduardo ambile ngwenyi: “Ngwasuvililile vana vami mwomwo kangwavatwaminyinenga nakuvasolwela zangiko. Mwomwo kangwapwilenga navo hamwe nakuvatangila mijimbu yamuMbimbiliya, nakulombela navo hamwe, nakuvasata nakuhema navoko.” (Lushi. 6:7) Mwanenyi wakukola Anna ambile ngwenyi: “Ngwevwile nge katwapwile tuvakukingiwako hakuwana nge tata kapwile hemboko. Omu akindulukile twamwijivilile kaha kuchihanga chenyi nakulizu lyenyi. Kangwevwile nge ngwapwile ngumwanenyiko hakungupakata mukasamba.”
4. Mwomwo ika chapwila chachikalu chisemi walunga kutwaminyina kanawa tanga nge nafumu hembo hatando yayisuku?
4 Nge chisemi walunga mwafuma hembo hatando yayisuku, kaha nachimukaluhwila kutesamo milimo yenyi yakupwa mutwe watanga. Ruby pwevo lyaEduardo ambile ngwenyi: “Ngwapwilenga nakuzata milimo yivali, milimo yapwevo neyi yalunga kaha nawa ngwapwilenga nakusakwila tanga yami vyakulinga. Omu Eduardo akindulukile kwimbo, ngwalinangwile omu chalumbunukila kuliluula chavaka-Kulishitu. Noholyapwa ngweji kulyanukisanga ami lyavene ngwami lunga lyami kwali.” (Efwe. 5:22, 23) Eduardo ambile ngwenyi: “Vana vetu vamapwevo vejililile kuyanga kuli nevo nakulomba lisesa lyakulinga vyuma. Hakupwa tuvisemi, twanukile ngwetu vana vetu vatela kumona omu etu visemi javo natulinunga hamwe hakusakula vyakulinga. Kaha nawa ngwaputukile kulinangula mwakutwaminyina tanga yami kweseka namuze vatela kulinga vaka-Kulishitu.”
5. Uno Eduardo aputukile cheka ngachilihi kuzamisa tanga yenyi kushipilitu omu afumine hembo, kaha vyuma muka vyafuminemo?
5 Eduardo afwililile kuzata nangolo mangana azamise cheka usoko wenyi natanga yenyi nakuyikafwa yizame kushipilitu. “Chuma ngwafwililile kulinga shina kunangula vana vami muchano mumazu nakuvahana chakutalilaho chamwaza, keshi nge kuhanjika kaha ngwami ngwazanga Yehovako, oloze ngwatela kuchisolola namuvilinga nawa.” (Yowa. 1, 3:18) Kutala Yehova akiswile Eduardo hakukilikita chenyi tahi? Anna ambile ngwenyi: “Omu twamwene kukilikita chenyi hakupwa chisemi wamwaza nomu apandamine cheka kuli etu chatukafwile chikuma. Twevwile kuwaha omu twamwene ali nakuzovoloka muchikungulwilo. Kaye kapwile nakusaka kutuhonesa kuzachila Yehova. Kahomu twamwene visemi jetu vanazame mumuchano, chatulingishile nayetu tuvalondezeze. Tata atulwezele ngwenyi keshi kukatuseza chekako, kaha chikupu vene katuseleko. Kachi nge atusele, oholyapwa ngana kachi kangweshi muliuka lyaYehovako.”
6. Vyuma muka valinangwile visemi vamwe mulwola lwajita?
6 Mijimbu yimwe yasolola nge omu kwapwile jita mulifuchi lyaBalkans, vana vaVinjiho jaYehova vaze vapwile mulifuchi kana vapwile vakuwahilila chikuma numba tuhu vapwile nakutwama mulwola lwajita. Mwomwo ika? Mwomwo visemi javo vaze vayilenga kumilimo vatwaminenga jino hembo nakulinangula navana vavo, nakuhema navo hamwe, nakushimutwila navo. Vyuma muka natulinangulaho? Vana vasaka kutwama hamwe navisemi javo kuhambakana kuvahananga jimbongo, chipwe wana. Chikupu vene ngana muze ahanjika Mazu aKalunga, vana navanganyala nge visemi javo navavasolwela zangi nakuvanangula.—Vishi. 22:6.
7, 8. (a) Ukalu muka veji kumonanga visemi vamwe omu veji kukindulukanga kwimbo? (b) Visemi vanahase kukafwa ngachilihi vana vavo vahone kupwa navishinganyeka vyavipi?
7 Visemi vamwe veji kulikomokelanga omu veji kukindulukanga kujitanga javo. Vana vavo veji kuvaliulanga nakusulakana. Chisemi nahase kupihilila nakwamba ngwenyi: “Mwomwo ika kamweshi nakusolola muchima wakusakwililako okunyi vyuma ngunamilingila vinavulu?” Oloze twatela kwijiva ngwetu vana veji kupihililanga nge chisemi mwavaseza. Vyuma muka atela kulinga chisemi numba akumise ukalu kana?
8 Lomba kuli Yehova akukafwe uhase kwivwishisa kanawa omu vali nakwivwa vaka-tanga yove, kaha solola ngwove wavazanga. Kaha hakushimutwila natanga yove, watela kwitavila ngwove ove yove unanehe ukalu wosenou. Nge mulikonekela, kaha mukehesako ukalu. Nge tanga yove nayimona ngwayo uli nakuzata nangolo jove josena mangana wolole cheka vyuma, kaha navamona ngwavo uli chikupu nakusaka kwolola vyuma. Nge mufwila kuvatalilila chikoki, kaha vaka-tanga yove navaputuka kukuzanga nakukuvumbika cheka.
9. Mwomwo ika twatela kusuuluka navyuma tuli navyo mukuyoya chetu?
9 Kaposetolo Paulu asonekele ngwenyi nge vaka-Kulishitu vatushinakaji kaveshi kuhasa kulizakama vaveneko, kaha vana navazukulu javo vatela kuvazakama. Oloze Paulu akolezezele vaka-Kulishitu vosena vasuulukenga navyuma vali navyo vyakufwana nge vyakulya, vyakuvwala nazuvo yakusavala. Katwatela kupwa navishinganyeka vyakufwila chikuma chiyoyelo chauhando chipwe kushinganyeka kupwa najimbongo jajivuluko. (Tangenu WaChimoteu 1, 5:4, 8; 6:6-10.) Hakusaka kuzakama tanga yenyi, muka-Kulishitu katela kufwila luheto lwamuno mukaye kaze ‘kali nakuhitako.’ (Yowa. 1, 2:15-17) Katwatela kwitavila “kutangisa changolo jaluheto” “nakulizakamina havyuma vyamukuyoya,” vilingise tanga yetu yihone “kulinjilila kukuyoya chivene” chize nachikapwa mukaye kakahya kakwolokako.—Mako 4:19; Luka 21:34-36; Chimo. 1, 6:19.
10. Mwomwo ika chapwila chachilemu kulihenda kumikuli?
10 Yehova ejiva ngwenyi twasaka jimbongo jakulikafwa najo. Oloze jimbongo kajeshi kuhasa kutukafwa nakutukingako. Nge natupwa namangana akufuma kuli Kalunga, kaha natunganyala. (Kwambu. 7:12; Luka 12:15) Kakavulu, vatu kaveshi kushinganyeka vyuma vinahase kufumamo nge navaya nakuzachila kulifuchi lyekako. Kaveshi kutachikiza numba nge okwo navaya navakawana jimbongo jajivuluko. Anukenu ngwenu mutu nahase kwingila muponde nge mwaya nakuzachila kulifuchi lyeka. Vatu vavavulu vaze veji kuyanga kumafuchi eka veji kwingilanga mumikuli hakukinduluka kwimbo. Muchishishisa chakulihehwa kuzachila Kalunga, oloze veji kuputukanga jino kuzachila vatu vaze vavakongwesele jimbongo. (Tangenu Vishimo 22:7.) Chapwa chachilemu kulihenda kumikuli.
11. Uno kwijiva mwakuzachishila kanawa jimbongo chinahase kukafwa ngachilihi jitanga?
11 Eduardo ejivile ngwenyi hakusaka azakame kanawa vaka-tanga yenyi omu mwakakinduluka kwimbo, atela kutachikiza kanawa mwakuzachishila jimbongo. Ikiye napuwenyi vatwaminenga hamavu nakusoneka vyuma vize vyapwile vyavilemu mukuyoya chavo. Hakusaka vahone kwenyeka jimbongo, kavalanjilenga vyuma ngana muze valingilenga omu vapwile najimbongoko. Oloze vosena mutanga vazachilile hamwe nakuhona kulanda vyuma vize kavyapwile vyavilemu mukuyoya chavoko.* Chakutalilaho, Eduardo ambile ngwenyi: “Ngwafumishile vana vami kumashikola aze kawapwa afulumendeko nakuvatwala kumashikola afulumende.” Ikiye natanga yenyi valombele kuli Kalunga ngwavo awane milimo yakukaye yize kayeshi kuhasa kuvatangula kuzata milimo yakushipilituko. Uno Yehova akumbulwile ngachilihi kulomba chavo?
12, 13. Vyuma muka alingile Eduardo hakusaka azakame tanga yenyi, kaha Yehova amukafwile ngachilihi hakwashiwisako chiyoyelo chenyi?
12 Hamyaka yivali yakuputukilako, Eduardo kapwile najimbongo jajivulu jakulikafwa najo natanga yenyiko. Vazachishilenga jimbongo jize valaminenga, kaha nawa azeyelenga. Ambile ngwenyi: “Chipwe ngocho, twayilenga kukukunguluka chosena kaha nawa tuvosena twayilenga mumulimo wakwambulula.” Eduardo alumwine muchima wenyi mangana ahone kushinganyeka kwingila milimo yize yinahase kumuhonesa kupwa hamwe natanga yenyi. Oloze ambile ngwenyi: “Ngwalinangwile milimo yayivulu mangana nge mulimo umwe kangwauwanyineko, kaha nanguzata mulimo ukwavo.”
13 Hakuwana nge mwahichile lwola lwalusuku numba Eduardo afwete mikuli apwile nayo, ngocho chamulingishile afwete jimbongo jajivulu kuhambakana najize akongwele. Oloze alisuwile kulinga ngocho mangana azachile Yehova hamwe kaha natanga yenyi. Ambile ngwenyi: “Oholyapwa jino nguli nakuwananga jimbongo jajindende jakulikafwa najo mukuyoya hakujesekesa kujimbongo jize ngwawanyinenga omu ngwapwile nakuzata kulifuchi lyeka. Chipwe ngocho katwasavalilenga nazalako. Yehova eji kukafwanga vatu jenyi. Ngocho, twashinganyekele kuzata upayiniya. Nakushimbula chiku, twapwile najimbongo jajivulu kaha chapwile chachashi kuzakama tanga.”—Isa. 59:1.
14, 15. Jitanga jatela kulinga vyuma muka nge vausoko wavo navavashinyinyika vafwile jimbongo muchishishisa chakulemesa Yehova? Kaha vyuma muka vinahase kufumamo nge tanga nayihana chakutalilaho chamwaza?
14 Mumafuchi amwe, vatu veji kushinganyeka ngwavo vatela kuhananga vausoko namasepa javo jimbongo namawana. Eduardo ambile ngwenyi: “Chapwa chisemwa chetu kaha nawa tweji kwivwanga kuwaha kuhana mawana.” Oloze ambile nawa ngwenyi: “Kuhana chatwama naseteko. Ngweji kulwezanga vausoko wami mujila yakuzangama ngwami ngunahase kuvahana kweseka noho ngunahashila chakuhona kusuvilila tanga yami kumujimba nakushipilitu.”
15 Vausoko vamwe vanahase kwivwa kupihya nge kausoko kavo mwakana kuya kulifuchi lyeka chipwe mwakinduluka kwimbo. Vanahase kumwamba ngwavo atwama nalifwi kaha nawa kavazangako. Mwomwo ika? Mwomwo ava vausoko wenyi vapendamina hali ikiye. (Vishi. 19:6, 7) Anna, mwana Eduardo wapwevo ambile ngwenyi: “Nge tanga yetu nayisakula kuzachila Yehova muchishishisa chakufwila jimbongo, kaha vausoko wetu vanahase kwijiva ngwavo chiyoyelo chavaka-Kulishitu chapwa chachilemu. Oloze nge katweshi kulinga ngochoko, kaha kaveshi kwijivako.”—Esekesenuko WaPetulu 1, 3:1, 2.
16. (a) Vishinganyeka muka vyakuhenga nahase kupwa navyo mutu? (Yako. 1:22) (b) Yehova eji kukisulanga vatu muka?
16 Ndumbwetu umwe wapwevo uze ayile nakuzachila kulifuchi lyeka alwezele vakulwane vamuchikungulwilo ngwenyi: “Twalisuwile chikuma numba ngwizenga kuno. Lunga lyami echele kuzata mwamukulwane muchikungulwilo. Ngwafwelela chikupu ngwami Yehova mwatukisula.” Nge natufwelela muli Yehova nakusakula vyakulinga kweseka namwaya muchima wenyi, kaha natufwelela chikupu ngwetu mwatukisula. Oloze nge natusakula kulinga vyuma vize vyalimbalaka namwaya kujina chenyi, kaha keshi kutukisulako. Kaha nawa keshi kwivwa kuwaha nge natwecha kuzata milimo atuhana mwomwo yakufwila vyuma vyakuhenga.—Tangenu WavaHepeleu 11:6; WaYowano 1, 5:13-15.
17. Mwomwo ika twatela kulomba kuli Yehova atutwaminyine shimbu kanda tusakule vyakulinga, kaha tunahase kulinga ngachilihi ngocho?
17 Shimbu kanda musakule vyakulinga, mwatela chatete kulomba kuli Yehova amitwaminyine, mangana kulutwe mukahone kukaliveya. Lombenunga Yehova amihane shipilitu yenyi yajila, amihane mangana, nakumitwaminyina. (Chimo. 2, 1:7) Lihulisenu ngwenu: ‘Kutala ngweji kulisuulanga kuzachila Yehova noho hakumina ngolo jami tahi? Kutala ngunahase lika kutwalaho kulisuula kuzachila Yehova numba nge vali nakunguyanjisa tahi? Kutala nangutwalililaho lika kukavangiza jishimbi jenyi hakupwa hamwe natanga yami numba tuhu chinahase kutulingisa tuhone kupwa navyuma vyavivulu vyakulikafwa navyo mukuyoya tahi?’ (Luka 14:33) Hulisenu vakulwane vamuchikungulwilo vamikafwe, kaha kavangizenu vyuma vyamuMbimbiliya vize navamilweza. Nge namulinga ngocho, kaha namusolola nge mwafwelela mujishiko jaYehova jakumikafwa nge muli muukalu. Vakulwane kaveshi kumisakwila vyakulingako, oloze navamikafwa musakule kanawa vyakulinga vize navimikafwa mukapwe vakuwahilila mukuyoya chenu.—Koli. 2, 1:24.
18. Iya atwama namulimo wakuzakama tanga, kaha twatela kulinga vyuma muka nge tanga yili muukalu?
18 Yehova ahana mitwe yajitanga milimo yakuzakama jitanga javo. Twatela kusangejeka nakulombelangako mitwe yajitanga yize yili nakutesamo mulimo kanou vavahana hakuhona kuseza jitanga javo numba tuhu muchima nauvazondola vayenga nakutonda milimo kulifuchi lyeka, chipwe nge vatu veka navavashinjila. Vyuma vize vyeji kwizanga mukukasumuka vyakufwana nge ukalu wakulijila, namisongo yakukasumuna vyatela kutulingisa tusolole zangi yamuchano hakukafwa ava vandumbwetu vali muukalu. (Ngale. 6:2, 5; Petu. 1, 3:8) Kutala munahase kuvakafwa hakuvatondelako milimo mungalila yavo chipwe kuvahana jimbongo chipwe vyakulya mangana valikafwe navyo tahi? Nge namulinga ngocho, kaha nachivakafwa vahone kuseza jitanga javo nakuhona kuya nakuzachila kulifuchi lyeka.—Vishi. 3:27, 28; Yowa. 1, 3:17.
19, 20. Mwomwo ika vaka-Kulishitu vatela kufwelela ngwavo Yehova mwavakafwa?
19 Yehova atufwelelesa ngwenyi: “Kutwama chenu chipwenga chakuzeneka kuzanga jimbongo, oku munasuuluka navyuma muli navyo. Mwomwo [Kalunga] nambe ngwenyi: ‘Kangweshi kwiza kukakusezako, kangweshi kwiza kukakwechelelako.’ Mangana tuhase kupwa vakumika chikuma nakwamba ngwetu: ‘Yehova ikiye muka-kungukafwako; kangweshi kwivwa womako. Mutu mwangulinga ikaze?’” (Hepe. 13:5, 6) Uno tunahase kuzachisa ngachilihi mazu kana mukuyoya chetu?
20 Mukulwane wamuchikungulwilo uze atwama mulifuchi lyakuhutwa ambile ngwenyi lwola lwosena vatu veji kusangejekanga Vinjiho jaYehova mwomwo vapwa vakuwahilila. Veji kumonanga nawa Vinjiho vakuhutwa vanavwale kanawa, kaha nawa vakwechi vyuma vyasakiwa mukuyoya chavo. Echi chalitombola namazu aze Yesu afwelelesele vaze navahaka chatete Wangana waKalunga mukuyoya chavo. (Mateu 6:28-30, 33) Chikupu vene Senu wamwilu Yehova amizanga, kaha nawa asaka kumilingila vyuma vyamwaza hamwe kaha navana venu. Mbimbiliya ngwayo: “Meso aYehova eji kuhitangananga kumavu kwosena, mangana alisolole nangolo hali vakwechi michima yakukupuka mwosena kuli Ikiye.” (Miji. 2, 16:9) Echi chikiko chamulingisa atuhane jishimbi jakupandama kuchiyoyelo chatanga nomu tunahase kulizakama kumujimba. Nge natukavangizanga jishimbi kana, kaha nachisolola nge twamuzanga nakumufwelela chikuma. Mbimbiliya ngwayo: “Mwomwo omu mukiko yapwa zangi yakumuzanga Kalunga ngwavo tulamenga jishimbi jenyi; kaha jishimbi jenyi kajeshi kulemuwisako.”—Yowa. 1, 5:3.
21, 22. Mwomwo ika mwatala kutwalaho lika kufwelela muli Yehova?
21 Eduardo ambile ngwenyi: “Lwola luze ngwasele tanga yami lwalyenyekele, kangweshi kukaluwana chekako. Oloze kangweshi kushinganyeka hachuma kana lwola lwosenako. Masepa jami vavavulu ngwapwilenga navo vapwa mahando, oloze kavasuuluka mukuyoyako. Jitanga javo jikwechi ukalu waunene. Oloze tanga yetu yapwa yakuwahilila chikuma. Ngwawahilila hakuwana nge navandumbwami vamulifuchi kana vahaka vyuma vyakushipilitu kulutwe mukuyoya chavo numba tuhu vapwa vakuhutwa. Tuvosena tuli nakumona omu ali nakutesamo mazu ahanjikile Yesu.”—Tangenu Mateu 6:33.
22 Pwenunga vakumika. Ononokenunga Yehova nakufwelela muli ikiye. Nge mwazanga Kalunga, namuka-mahyenu, navana venu, kaha namuzata nangolo mutesemo milimo yenu yakupwa mutwe watanga. Nge namulinga ngocho, kaha namumona ngwenu ‘Yehova ikiye muka-kumikafwa.’
^ par. 1 Majina vanawalumuna.
^ par. 11 Talenu chihande chakwamba ngwavo “How to Manage Money” muTonenu! yaSeptember 2011.
“Meso aYehova ali kwosena nakutala vavapi navamwaza.”—VISHI. 15:3.
1, 2. Uno jila eji kututalilangamo Yehova yalihandununa ngachilihi najikamela jakumona vyuma vyahamukwakwa?
MUMAFUCHI amavulu, jifulumende jeji kuzachisanga jikamela jajinene mangana jisolole jiminyau jili nakutambuka hamukwakwa najiponde jinakusoloka hamukwakwa. Jeji kusololanga nawa vanyamutekenya vaze veji kuchikanga vatu nakuchina ngwavo navavakwata. Eji jikamela jeji kukafwa jifulumende jiwane ava vanyamutekenya nakuvakasa. Mwomwo yajikamela kaneji, chinakupwanga chachikalu kuli vaka-kuhokola jishimbi kuchina.
2 Mbimbiliya yamba ngwayo meso aYehova “ali kwosena.” (Vishi. 15:3) Uno echi chalumbununa nge Yehova eji kututalanga kaha mangana amone nge tunakuhokola jishimbi jenyi tahi? Kutala Kalunga eji kusakanga kaha kutuzangamisa nge tunahokola jishimbi jenyi tahi? Nduma. (Yele. 16:17; Hepe. 4:13) Yehova eji kututalanga mwomwo atuzanga kaha nawa asaka tupwenga vakukingiwa nakuwahilila.—Petu. 1, 3:12.
3. Vyuma muka vitanu vize natushimutwila muchihande chino?
3 Vyuma muka navitukafwa tumone ngwetu Kalunga atuzanga? Natushimutwila vyuma 5 vize vyasolola nge Yehova eji kutuzakamanga. (1) Eji kutuhuhumuna shimbu kanda tulinge vyuma vyavipi. (2) Eji kutuzangamisa nge tunahengesa. (3) Eji kututwaminyinanga kuzachisa jishimbi jenyi jamuMbimbiliya. (4) Eji kutukafwanga omu tweji kumonanga ukalu. (5) Eji kutufweta nge tunalingi mwamwaza.
4. Mwomwo ika Yehova ahuhumwinyine Kena shimbu kanda avulumune shili?
4 Chatete tutalenu omu Kalunga eji kutuhuhumunanga nge tunaputuka kulinga vyuma vyavipi. (Miji. 1, 28:9) Chakutalilaho, Kena “evwile matoto chikuma” omu Yehova akanyine wana wenyi. (Tangenu Kuputuka 4:3-7.) Yehova alwezele Kena ngwenyi nge keshi ‘kulinga mwamwazako,’ kaha nahase kulinga shili. Chafwanyine nge shili yapwile ‘nakuutama kuchikolo,’ mangana yimukwate. Kalunga amulwezele ngwenyi, shili “uyononona.” Yehova asakile evwile Kena ‘uselewa.’ Nge Kena evwilile kumazu akumuhuhumuna kachi atwalilileho lika kupwa nausoko wamwaza naKalunga.
5. Mujijila muka Yehova eji kutuhuhumunanga?
5 Omu mukiko chapwa namakumbi ano. Yehova eji kumonanga vyuma vyatwama mumichima yetu. Ejiva vishinganyeka vyetu navyuma twafwila kulinga, kaha katweshi kuhasa kumuswekela kala vyuma natulingako. Setu wazangi asaka tulingenga vyuma vyakwoloka, oloze keshi kutushinjilako. Eji kutuhuhumunanga kuhichila muMazu enyi Mbimbiliya nge namono ngwenyi tunaputuka kulinga vyuma vyavipi. Mujila muka? Nge natutanganga Mbimbiliya hakumbi hakumbi, nakutanga mikanda yetu, nakuyanga kukukunguluka, kaha natwivwilila kumazu aKalunga akuhuhumuna. Kutala mwatangaho lyehi chipwe kwivwa chuma chize chamikafwile muhonese ukalu uze vejivile kaha kuli Yehova tahi? Yehova eji kutuhuhumunanga halwola lwakutamo.
6, 7. (a) Mwomwo ika natwambila ngwetu kulya chakushipilitu chize vali nakuwahishilanga vatu vavavulu chasolola nge Kalunga eji kutuzakamanga? (b) Vyuma muka twatela kulinga numba tunganyale kujila eji kutuzakaminangamo Yehova?
6 Mazu akutuhuhumuna asolola nge Yehova atuzanga nakutuzakama tuvosena. Chikupu vene Mbimbiliya, namikanda yetu, nakukunguluka chetu vyeji kukafwanga vatu vavavulu. Oloze Yehova amilweza mukavangizenga vyuma mwamihuhumuna vize vyatwama muMazu enyi mangana mulinge vyuma vyakwoloka. Echi chasolola nge Yehova atuzakama mutu himutu.
7 Hakusaka tunganyale kumazu mwatuhuhumuna Kalunga, twatela kwanuka ngwetu eji kutuzakamanga chikupu. Kaha twatela kukavangiza vyuma natulinangula muMazu enyi nakufwila kufumisa kala vishinganyeka vize navivwisa Kalunga kupihya. (Tangenu Isaya 55:6, 7.) Nge natukavangiza vyuma navatuhuhumuna, kaha natulihenda kuukalu wauvulu. Nyi ngachilihi nge katweshi kwivwililako? Kutala Yehova mwatuzakamanga lika tahi?
8, 9. Vyuma eji kutuhuhumunanga Yehova kuhichila muli vandumbwetu vyasolola ngachilihi nge atuzakama? Hanenu chakutalilaho.
8 Nge Yehova mwatuzangamisa kaha twatela kutachikiza ngwetu atuzakama. (Tangenu WavaHepeleu 12:5, 6.) Chikupu vene katweshi kwivwa kuwaha nge vanatuzangamisako. (Hepe. 12:11) Nge mutu umwe mwamihuhumuna kweseka naVisoneka, kaha nachipwa chachilemu kuli enu kwivwishisa vyuma nalingila ngocho. Keshi kulinga ngocho mangana amivwise kupihyako, oloze namono ngwenyi usoko wenu naYehova uli muponde. Nalisuula kuzachisa lwola lwenyi nangolo jenyi mangana amilweze kuhichila muMbimbiliya omu munahase kukinduluka cheka kuli Yehova. Tweji kumonanga kukafwa kana kupwa chachilemu mwomwo cheji kufumanga kuli Yehova.
9 Tutalenu chakutalilako chandumbwetu uze atalilenga vyavatu vali uselesele shimbu kanda atachikize muchano. Omu alinangwile muchano echele tato kana. Kahomu alanjile shinga yayihya aputukile cheka nawa kutala mivwimbimbi yauselesele haInternet. (Yako. 1:14, 15) Echi chasolwele nge muchima wenyi wapwile nakufwila lika kutala mivwimbimbi yauselesele ngana mwamakala akakahya. Likumbi limwe ahanyine shinga yenyi kuli mukulwane wamuchikungulwilo mangana azachiseko. Omu ou mukulwane aputukile kuzachisa yize shinga, amwene mivwimbimbi yauselesele. Hahaze vene ou mukulwane ahuhumwine ou ndumbwetu, kaha ou ndumbwetu evwililile kuvyuma vamuhuhumwine. Kaha kutwala muze alitwaminyinyine tato kana. Yehova eji kumonanga shili yize tweji kuvulumunanga kupenge kaha eji kufwila kutukafwa shimbu kanda usoko wetu naikiye ufwenga. Tweji kusakwililanga Yehova hakutuzakama.
10, 11. (a) Mujila muka tunahase kwitavila Kalunga atutwaminyine? (b) Uno tanga yimwe yanganyalile ngachilihi hakwitavila Yehova avatwaminyine?
10 Muka-kwimba jisamu embile ngwenyi: “Naungulwezanga jila napunga yove.” (Samu 73:24) Tunahase ‘kwitavila’ Yehova atutwaminyine hakuhehwojola muMazu enyi. Nge natulinga ngocho, kaha natutachikiza omu eji kushinganyekanga Yehova, nakukavangiza jishimbi jenyi, nakutwalaho lika kupwa nausoko wamwaza nayikiye. Jishimbi jenyi jeji kutukafwanga nawa tulizakame etu vavene najitanga jetu.—Vishi. 3:6.
11 Chakutalilaho chakusolola omu Yehova eji kutwaminyinanga vangamba jenyi shina chanjimi umwe natanga yenyi yayinene yize yapwile nakutwama muzuvo yakufwetela mungalila yajipili yamuMasbate muPhilippines. Ikiye napuwenyi vapwile nakuzata upayiniya washimbu yosena. Likumbi limwe valikomokelele hakutambula mukanda kufuma kuli mwenya zuvo wakuvalweza vafume muze muzuvo. Mwomwo ika? Mwomwo vavavangijikilile nge kavapwile vakushishikako. Numba tuhu ou ndumbwetu alizakaminyine okwo nahase kuya nakutwama natanga yenyi, oloze afwelelele muli Yehova, kaha ambile ngwenyi: “Yehova mwatukafwa. Lwola lwosena eji kutuzakamanga chamokomoko nakala vyuma navisoloka.” Omu mwahichile makumbi amandende, vavalwezele ngwavo kaveshi kufuma muze muzuvoko. Vyuma muka vyasolokele? Mwenya zuvo ambile ngwenyi numba tuhu vavavangijikilile, oloze yize tanga yaVinjiho yatwalilileho lika kukavangiza jishimbi jamuMbimbiliya, kaha nawa yapwile nakalemesa nakutwama mukuunda navakwavo. Echi chevwishile mwenya zuvo kuwaha, kaha chamulingishile aveche vatwame nakuvahana musenge waunene wakulima. (Tangenu WaPetulu 1, 2:12.) Chikupu vene, Yehova eji kututwaminyinanga kuhichila muMazu enyi mangana atukafwe mwakulipikila naukalu wamukuyoya.
12, 13. Vyuma muka vinahase kulingisa vatu vashinganyeke ngwavo Kalunga keshi kumona kuyanda chavoko?
12 Hakupwa tuvangamba jaYehova, tweji kumonanga ukalu wauvulu. Ukalu umwe unahase kupwa misongo, kutufumbukila kuli vausoko chipwe kutuyanjisa. Ukalu waunene tweji kulipikanga nawo shina kuhona kulivwasana navandumbwetu mwomwo yakulihandununa chamichima.
13 Chakutalilaho, munahase kwivwa kupihya nge ndumbwenu namyambe mwamupi. Munahase kushinganyeka ngwenu ‘chuma kana kachatela kusoloka muliuka lyaKalungako.’ Kaha nawa ndumbwenu uze mwamivwisa kupihya kumuchima vanahase kumuhana milimo muchikungulwilo, kaha nahase kusoloka nge vandumbwenyi veka veji kumusangejekanga. Munahase kulihulisa ngwenu: ‘Nachipwa ngachilihi ngocho? Kutala Yehova keshi nakumonako tahi? Uno mwakalingaho vimwe tahi?’—Samu 13:1, 2; Hamba. 1:2, 3.
14. Vyuma muka vinahase kulingisa Kalunga echelele ukalu wetu utwalilileho lika?
14 Pamo kuli vyuma vimwe vinalingisa Yehova echelele vyuma vimwe visoloke. Chakutalilaho, nge ndumbwetu umwe natuhuhumuna, tunahase kwivwa kupihya ngwetu katelanga kutuhuhumunako. Oloze Kalunga nahase kumona vyuma mujila yeka. Kuhuhumuna chize natumona ngwetu kachatelemoko, chinahase kutunganyalisa. Ndumbu Karl Klein ambile ngwenyi lwola lumwe vamutenukilile kuli Ndumbu J. F. Rutherford. Kutwala muze omu Ndumbu Rutherford amenekele Ndumbu Klein nachisambo, ikiye kamukumbulwile kanawako mwomwo achipwile lika namatoto. Omu Ndumbu Rutherford amwene ngwenyi Ndumbu Klein achili lika namatoto, amukafwile ngwenyi: “Zangama, kuchina Liyavolo mwakuhungumwisa.” Mazu kana akafwile Ndumbu Klein. Omu apwile jino muLizavu Lyakutwaminyina, ahanjikile ngwenyi vandumbwetu vakwechi lisesa lyakutuhuhumuna, kaha nge natuvahunga mwomwo yakutukafwa, kaha Liyavolo mwatufungulula.*
15. Vyuma muka twatela kwanuka nge tuli nakumona ukalu?
15 Twasaka kachi ukalu wetu ukume washi. Oloze chapwa chachilemu kuunda muchima. Chakutalilaho, achishinganyekenu munayi kuchikayo nakutwisa unga kaha namuwana mukana wausuku. Kamwatachikijile lwola namukaheta kulutwe nakutwisa unga wenuko. Nge namupihilila nakufuma mumukana nakuya kuchikayo cheka, pamo namukawana mukana wausuku chikuma kuhambakana nauze munaseze kunyima. Kaha nawa pamo munahase kushimbula chikuma kuhambakana nakuze mwapwanga. Oloze nge mwaundanga muchima kuze kuchikayo chatete, kachi munatwisa washi unga wenu. Chochimwe nawa, nge natuunda muchima nakukavangiza jishimbi jamuMbimbiliya, kaha Yehova mwatukafwa tumike muukalu.
16. Chuma muka chikwavo chinahase kulingisa Yehova atwechelele tumone ukalu?
16 Yehova nahase kwechelela ukalu mangana tulinanguleho vyuma vimwe. (Tangenu WaPetulu 1, 5:6-10.) Kanda natushinganyeka ngwetu Kalunga ikiye eji kunehanga ukalu wetuko. (Yako. 1:13) Oloze ‘muka-kole wetu Liyavolo’ ikiye eji kunehanga ukalu wauvulu. Chipwe ngocho, twatela kutachikiza ngwetu Kalunga eji kumonanga ukalu wetu kaha nawa atuzanga. Keshi kukatwechelela tumonenga ukalu haya myaka yosenako. Ukalu wetu unapu ‘wakatando kakandende.’ Fwelelenu ngwenu Yehova mwamizakama nakumihana ngolo mangana mutwaleho lika kumika.—Koli. 2, 4:7-9.
17. Mwomwo ika Yehova eji kukekesanga michima yavatu vosena?
17 Yehova eji kukekesanga michima yavatu vosena mangana amone vaze vamuzanga. Kapolofweto Hananyi alwezele Mwangana Asa ngwenyi: “Meso aYehova eji kuhitangananga kumavu kwosena, mangana alisolole nangolo hali vakwechi michima yakukupuka mwosena kuli Ikiye.” (Miji. 2, 16:9) Yehova ‘mwasolola ngolo’ hali enu, kulumbununa nge mwamikinga nakumifweta.
18. Mwomwo ika twatela kufwelela ngwetu Yehova mwatukisula nge natulinga vyuma vyamwaza? (Talenu muvwimbimbi wakulivanga.)
18 Yehova asaka ‘kututetela,’ kulumbununa nge asaka kutufweta. Nge natusaka atukisule, kaha twatela ‘kusakasaka kuwaha,’ ‘nakuzanga kuwaha’ ‘nakulinganga vyuma vyamwaza.’ (Amo. 5:14, 15; Petu. 1, 3:11, 12) Yehova eji kufwetanga vaka-kwoloka numba tuhu vatu kaveshi kumona milimo yavo yamwaza veji kulingangako. (Samu 34:15) Achishinganyekenu hachakutalilaho chavifungwiji vavaIsalele vavali, vaShifwala naPuwa. Fwalo avahanyine lushimbi ngwenyi vatela kujiha vana vamalunga vavaIsalele vosena vaze navasemukanga. Ava vifungwiji vononokele Kalunga muchishishisa chakwononoka Fwalo, kaha kavajihilenga vaze vakembako. Yehova amwene vilinga vyamwaza vyaShifwala naPuwa, kaha avakiswile ‘nakuvahana’ vana. (Kulo. 1:15-17, 20, 21) Lwola lumwe tunahase kushinganyeke ngwetu kakweshi mutu ali nakumona vyuma vyamwaza tuli nakulingako. Oloze Yehova eji kumonanga vyuma vyamwaza vyosena vize tweji kulinganga. Ngocho mwakatufweta.—Mateu 6:4, 6; Chimo. 1, 5:25; Hepe. 6:10.
19. Ndumbwetu umwe wapwevo vamukiswile ngachilihi hakulinga vyuma vyamwaza?
19 Shimbu jimwe tunahase kushinganyeka ngwetu Yehova keshi nakumona milimo tweji kuzatanga mumulimo wakwambululako, oloze eji kutumonanga. Chakutalilaho, ndumbwetu wapwevo wakuHungary uze atwama muAustria atambwile keyala yapwevo uze ahanjika lilimi lyaHungary. Hahaze vene ou ndumbwetu ayile nakutonda uze pwevo, oloze kamuwanyine hemboko. Chipwe ngocho, ahilukililengako mapapa kakavulu kafwe hamwaka wamuundu nachimbwa. Amusezelele mikanda yetu, nanambala yenyi yashinga, namikanda yize amusonekelele. Lwola lumwe evwilenga nge muzuvo mwapwile mutu, oloze nowo asokolwele kuchikolo wauchi. Likumbi limwe omu akindulukilileko cheka, awanyine uze mwanapwevo mwasokolola kuchikolo nakwamba ngwenyi: “Ingilenu mwane. Ngunatangenga mikanda yosena yize munapunga nakungunehela. Kaha ngunapunga nakumivandamina.” Ou pwevo napunga nakutambula vitumbo vyakasa kaha kapwile nakusaka kuhanjika navatuko. Vaputukile kulinangula Mbimbiliya. Chikupu vene, Kalunga akiswile ou ndumbwetu hakukilikita chenyi nakupwa nalukakachila.
20. Mweji kwivwanga ngachilihi hakutuzakama kuli Yehova?
20 Yehova eji kumonanga vyuma vyosena vize tweji kulinganga, kaha eji kutukisulanga hakulinga ngocho. Katwatela kushinganyeka ngwetu Kalunga eji kututalanga mangana awane tutenga twetu chipwe kulama vyuma vyosena vize natupihisako. Oloze tweji kupandamanga kuli ikiye mwomwo twatachikiza ngwetu atuzakama kaha nawa eji kutukafwanga nakutufweta hakulinga mwamwaza.
^ par. 14 Mujimbu wakuyoya waNdumbu Klein vausoneka muKaposhi Kakutalila kaOctober 1, 1984.
VISONEKA vyalumbununa vyuma vimwe vize vyalingishile vatu vamwe vapule uvwalo wavo? Makumbi ano, vatu kaveshi kupula uvwalo wavoko, oloze vaYuleya vamwe vapulilenga uvwalo wavo mangana vasolole nge vanahombo, vanakulinyenga, vanapihilila chipwe vanakulishona.
Chakutalilaho, Luvene “apulile mahinenyi” omu awanyine nge ndumbwenyi Yosefwe uze asakile kuyovola vanamulanjisa muundungo. Chisemi chavo Yakova, “apulile mahinenyi” omu ashinganyekele ngwenyi mwanenyi Yosefwe atela vanamuli kuli chisuma. (Kupu. 37:18-35) Yopa nawa “apulile mahinenyi” omu vamulwezele ngwavo vana venyi vosena vanavajihi. (Yopa 1:18-20) Muluwa uze ejile ‘namahinenyi akupula’ kuli Kapilishitu Wakulitulaho Eli nakumulweza ngwenyi vaIsalele vanavafungulula mujita, vana vaEli vamalunga vavali vanavajihi kaha nawa chikasha chalushiko vanachitambula. (Samwe. 1, 4:12-17) Omu Yoshiya evwile mazu amumukanda waJishimbi aze vamutangililile, nakumona vyuma vyavipi vize valingilenga vatu jenyi, “apulile mahinenyi.”—Vamya. 2, 22:8-13.
NaKapilishitu Wakulitulaho Kayafwase “apulile uvwalo wenyi wahelu” omu avangijikilile Yesu ngwenyi nasaula Kalunga. (Mateu 26:59-66) Chisemwa chavalapi chavulukile nge kala mutu uze evwile lijina lyaKalunga navalisaula, atelelele kupula uvwalo wenyi. Oloze jishimbi jikwavo javalapi jize vatungile hanyima yakunongesa tembele yaYelusalema, jahanjikile nge ‘makumbi aze mutu wosena uze evwile Lijina lyaKalunga vali nakulisaula, katelele kupula uvwalo wenyiko, mokomoko uvwalo wenyi wosena navautanyatanya.’
Kupula uvwalo kachapwile chachilemu kuli Kalungako kuvanga kaha nge chikupu vene mutu kana ali nachinyengo chikuma. Ngocho, Yehova alwezele vatu jenyi ‘vapule michima yavo, keshi mahinavoko nakukinduluka kuli ikiye.’—Yowe. 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ par. 14 (Luka. 10:25-37) Jino mutu umwe uze atachikijile chikuma Jishimbi ejile nakumweseka, kaha ambile ngwenyi: “Ove Muka-kunangula, vyuma muka ngwatela kulinga numba ngukaswane kuyoya chahaya myaka yosena?” 26 Ambile kuli ikiye ngwenyi: “MuJishimbi vasoneka ngwavo ika? Weji kutangangamo ngachilihi?” 27 Ikiye akumbulwile ngwenyi: “‘Watela kuzanga Yehova Kalunga kove namuchima wove wosena, namwono wove wosena, nangolo jove josena navishinganyeka vyove vyosena,’ ‘nakuzanga mukwenu nganomu walizanga ove lyavene.’” 28 Jino ambile kuli ikiye ngwenyi: “Unakumbulula mwakwoloka; ‘twalaho lika nakulinga ngocho kaha mukatambula kuyoya.’” 29 Oloze uze mutu hakusaka alisolole ngwenyi wakwoloka, ambile kuli Yesu ngwenyi: “Uno iya chikupu napu mukwetu?” 30 Yesu akumbulwile ngwenyi: “Mutu umwe apwile nakufuma kuYelusalema nakushikumuka kuYeliko, kaha alitulukile navihwanga vaze vapukwile vyuma vyenyi nakumuveta, kaha vayile, vamusezele nalezumuka. 31 Jino chasolokele nawa, kapilishitu umwe apwile nakushikumuka mujila yize, oloze omu amumwene amukondolwele kutenga. 32 Chochimwe nawa, nakaLevi nawa omu ahetele hachihela chize, hakumumona amukondolwele kutenga. 33 Oloze kaSamaliya umwe uze apwile nakuhita mujila yize, ahetele haze apwile uze mutu, kaha hakumumona amwivwilile keke. 34 Ngocho apandamine kuli ikiye, ahingunwinyine maji navinyo hajimbandu jenyi, kaha ajingileho. Amunyinyishile hakanyama kenyi nakumutwala kuzuvo yavangeji vakamulame. 35 Lichako ambachile jindenali jivali, ajihanyine kuli mwenyazuvo nakwamba ngwenyi, ‘Mulame kanawa, kaha jeshojo jikwavo nauhakilaho, nangukakufwetajo omu nangukahiluka kuno.’ 36 Iya hali ava vatatu unamono ngwove ikiye alilingishile kupwa mukwavo wayauze alitulukile navihwanga?” 37 Ikiye ambile ngwenyi: “Uze amutetelele.” Yesu ambile jino kuli ikiye ngwenyi: “Yako ukalingenga ngocho nayove nawa.”
sna_Latn zul_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn unk unk unk cjk_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn sna_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn ltz_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn unk cjk_Latn